title: Formula 1 -kausi 1980

text: Formula 1 -kausi 1980 oli 31. Formula 1 -kausi. Kausi alkoi 13. tammikuuta ja päättyi 5. lokakuuta. Kauden aikana ajettiin yhteensä 14 kilpailua. Mestariksi kruunattiin kauden päätyttyä Alan Jones ja Williams otti 1. valmistajien mestaruutensa.


title: Wilh. Schauman

text: Oy Wilh. Schauman Ab oli vuosina 1911–1988 toiminut suomalainen metsäteollisuusyhtiö, jolla oli tuotantolaitoksia muun muassa Jyväskylässä, Joensuussa, Savonlinnassa, Pietarsaaressa ja Ristiinassa. Vuonna 1988 yrityksen liiketoiminta fuusioitiin Kymmene Oy:öön. 1990 toiminta siirtyi nimelle Schauman Wood ja nykyään siitä vastaa UPM-Kymmene Wood Oy, joka harjoittaa muun muassa vanerintuotantoa.


title: Wilh. Schauman

text: Yhtiö perustettiin 1911 Wilhelm Schaumanin kuoleman jälkeen jatkamaan hänen omistamisensa yritysten toimintaa. Näihin kuului sahoja, Jyväskylän vaneritehdas sekä sokeri- ja sikuritehtaat Pietarsaaressa. Schaumanin vanerinvalmistus oli alusta lähtien hyvin kannattavaa. Ensimmäisen maailmansodan jälkeen vanerin vienti Venäjältä ja Baltiasta länteen oli loppunut. Suomi oli ainoa Euroopan maa joka pystyi viemään merkittäviä määriä vaneria ja jolla oli myös riittävästi vanerin raaka-aineena tarvittavaa rauduskoivua. Schauman perusti toisen vaneritehtaan Savonlinnaan 1921 ja osti Joensuussa toimineen "Itä-Suomen Faneeritehdas Oy":n vaneritehtaan 1924. Yhtiön vanerituotanto nousi vuoden 1913 5 000 kuutiometristä vuonna 1928 jo 31 000 kuutiometriin.


title: Wilh. Schauman

text: Schauman rakensi myös 1934 sulfiittiselluloosatehtaan Pietarsaareen Alholmaan. Vuonna 1935 tuotannon aloittanut tehdas kuului erilliselle yhtiölle nimeltä "Ab Jakobstads Cellulosa-Pietarsaaren Selluloosa Oy" joka liitettiin 1960 osaksi Schaumania.


title: Wilh. Schauman

text: Sokerinvalmistuksesta luovuttiin 1919 kun Pietarsaaren sokeritehtaasta tuli osa samana vuonna perustettua Oy Suomen Sokeri Ab:tä. Sikurin valmistus jatkui kannattavana mutta sotavuosia lukuun ottamatta pienimuotoisena aina vuoteen 1960 saakka ja viimeinen sikurierä myytiin varastosta syyskuussa 1964.


title: Wilh. Schauman

text: Schauman alkoi 1950- ja 1960-luvuilla valmistaa myös puukuitulevyjä ja lastulevyjä. Uusi puukuitulevytehdas aloitti toimintansa Savonlinnassa 1954. Jyväskylän lastulevytehdas avattiin 1958, Viialan levytehdas ostettiin 1962 "Viiala Oy":ltä ja vuonna 1969 perustettiin lastulevytehdas myös Joensuuhun. 1960-luvun alussa perustettiin Pietarsaareen myös sulfaattiselluloosatehdas, paperitehdas ja paperisäkkejä valmistanut Wisapakin tehdas. 1970-luvun alussa Schauman oli jo Suomen suurin markkinasellun valmistaja ja Pietarsaaren paperisäkkitehdas oli Suomen suurin. Schauman hankki myös CrafSacin säkkitehtaan Rouenista Ranskasta 1969. Schaumanilla oli myös rakennuspuusepänteollisuutta ja se omisti vuodesta 1971 pietarsaarelaisen, suuria Swan-purjeveneitä valmistaneen Nautorin veneveistämön.


title: Wilh. Schauman

text: Vuonna 1980 Schauman osti Asko-yhtymä Oy:ltä Fennia-Fanerin entiset vaneritehtaat Lahdessa ja Vammalassa. 1983 Schauman osti Antti Aarnion Palkkiyhtymältä 1960-luvulla perustetut Ristiinan Pelloksen ja Kiteen Puhoksen lastulevy- ja vaneritehtaat.


title: Wilh. Schauman

text: Schauman fuusioitiin 1988 Kymmene-konserniin ja vuodesta 1996 se on ollut osa UPM-Kymmene konsernia.


title: Kyröskosken sähkörautatie

text: Kyröskosken sähkörautatie oli Hämeenkyrön Kyröskoskella sijainnut sähköistetty kapearaiteinen teollisuusrautatie joka valmistui 1914. Radalla kuljetettiin puuta Kyro Oy:n Kyröskosken tehtaille Kyrösjärven rannasta olevalta sahalta.


title: Kyröskosken sähkörautatie

text: Kalusto tarkastettiin vuonna 1944 sotakorvauksia silmällä pitäen, mutta venäläiset asiantuntijat hylkäsivät kaiken heidän tarkoituksiinsa sopimattomina.


title: Kyröskosken sähkörautatie

text: Kyröskosken rata oli viimeinen Suomessa kaupallisessa käytössä ollut kapearaiteinen teollisuusrata kun sillä liikenne päättyi marraskuussa 1989 ja se korvattiin massapuukuljettimella.


title: Kyröskosken sähkörautatie

text: Radalla liikennöi 2 sähköveturia. Numero 1 on säilynyt yksityishenkilön omistuksessa ja sähköveturi numero 2 (ASEA 234/1937) on Minkiön kapearaidemuseossa Jokioisten museorautatiellä. Ykkönen on ajokuntoinen ja liikkuu erikoistilaisuuksissa varta vasten rakennetuilla radanpätkillä generaattorin avulla, kakkonen kaipaisi perushuollon, koska sille ei ole tehty saapumisen jälkeen muuta kuin joitakin siirtoja.


title: Kyröskosken sähkörautatie

text: Radan vaunuista pari on ykkösen mukana ja loput Minkiöllä. Museorautatielle tulleet vaunut ovat tosin pelkkiä kehikkoja, koska joku luovuttajista repi niistä puuosat polttopuiksi. Osasta vaunuja kehikotkin katosivat eli museoon tuli niiden osalta pelkkiä telejä. Näitä telejä on sittemmin hyödynnetty runsaasti työkalustossa.


title: Kyröskosken sähkörautatie

text: Lauantaina 28. elokuuta 2010 yksi Kyröskosken vaunukehikoista varustettiin väliaikaisella pohjapalkituksella ja sitä käytettiin Humppilaan varastoitavaksi siirrettävien pienten kalustonosien siirtämiseen kahdelle Kyröskosken telille asennettuna. Kokeilu vaati varovaisuutta ajossa mutta onnistui suunnitellusti. Veturina operaatiossa oli TU4 2091 -dieselveturi


title: Thelma Barlow

text: Thelma Barlow (s. 19. kesäkuuta 1929 Yorkshire, Yhdistynyt kuningaskunta) on brittiläinen näyttelijä, joka on esiintynyt enimmäkseen televisiossa.


title: Thelma Barlow

text: Barlow’n ura alkoi 1950-luvun lopulla, mutta hän tuli tunnetuksi vasta saatuaan roolin Britannian kuuluisimmasta ja pisimpään jatkuneesta televisiosarjasta "Coronation Street". Hän näytteli Mavis Rileyn roolihahmoa yli 26 vuotta. Hän lopetti työnsä "Coronation Streetissä" vuonna 1997.


title: Thelma Barlow

text: Toinen televisiosarja, josta Barlow muistetaan, on manchesteriläiseen tehtaaseen sijoittuva "Dinnerladies", jossa Thelman vastanäyttelijöinä työskentelivät muun muassa Victoria Wood, Julie Walters sekä myös "Coronation Streetistä" tuttu Anne Reid. "Dinnerladies"-sarjassa Thelma työskenteli vuosina 1998–1999.


title: Thelma Barlow

text: Muita Barlow’n tunnettuja töitä on Charles Dickensin romaaniin perustuva minisarja "David Copperfield", jossa hän näytteli petollisen Uriah Heepin äitiä, ja vuonna 2005 valmistunut Stephen Frearsin elokuva "Mrs. Henderson esittää", jossa Barlow näytteli Judi Denchin tärkeilevää ystävätärtä Lady Margotia. "Mrs. Henderson esittää" on hänen ensimmäinen elokuvaroolinsa.


title: Thelma Barlow

text: Barlow’lla on kaksi poikaa, Clive ja James. Hän väitti vuoteen 2005 asti syntyneensä vuonna 1937, vaikka todellinen syntymävuosi on 1929.


title: Ekologinen selkäreppu

text: Ekologinen selkäreppu tarkoittaa luonnonvaroja, joita tarvitaan jonkin tuotteen koko elinkaaren eli valmistuksen, kuljetuksen ja käytön aikana. Näiden summasta vähennetään tuotteen oma paino . Kun halutaan tietää, kuinka paljon johonkin tuotteeseen tai palveluun on kulunut luonnonvaroja, voidaan ekologista selkäreppua käyttää mittarina. Tuotteen ekologinen selkäreppu on lähes aina painavampi kuin tuote itse. Luonnonvaroja, jotka on tarvittu tuotteen valmistamiseksi, mutta eivät ole mukana lopputuotteessa kutsutaan piilovirroiksi.


title: Ekologinen selkäreppu

text: Ekologinen selkäreppu ilmaisee siis tuotteen ympäristölle aiheuttaman rasituksen. Sen laskenta perustuu Wuppertal Instituutissa Saksassa kehitettyyn MIPS-menetelmään (material input per service unit), jonka periaatteita on esitelty MIPS-laskentaoppaassa.


title: Keisari Irwin I

text: Keisari Irwin I (Lauluja alamaisista) on Irwin Goodmanin albumi, joka ilmestyi vuonna 1979. Siinä arvostellaan poliitikkoja ja politiikan lieveilmiöitä.


title: Harmaa Kalma

text: Harmaa Kalma (Paul Pierre Duval) on Marvel-kustantamon sarjakuvissa esiintyvä superroisto, jonka ensiesiintyminen tapahtui amerikkalaisen "Journey into Mystery" -lehden numerossa #107 (1964). Hahmon loivat Stan Lee ja Jack Kirby. Harmaa Kalma on pääasiallisesti Thorin vihollinen.


title: Harmaa Kalma

text: Suomessa Harmaa Kalma esiintyi ensimmäisen kerran "Kostajat Erikoisjulkaisu 1992" -lehdessä vuonna 1992.


title: Harmaa Kalma

text: Paul Pierre Duval oli ranskalainen kemisti, joka tapaturmassa kaatoi kädelleen tuntemattoman yhdistelmän kemiallisia aineita. Toivuttuaan hän huomasi kykenevänsä muuttamaan kätensä kosketuksella minkä tahansa substanssin - myös orgaanisen graniitinomaiseksi aineeksi. Koskettamalla itseään Duval onnistui muodostamaan itseensä elävän kivikuoren, joka takasi hänelle yli-inhimilliset voimat ja kestävyyden.


title: Harmaa Kalma

text: Uusien voimiensa avulla Duval ryhtyi rikolliseksi kutsuen itseään Harmaaksi Kalmaksi. Ajan myötä Kalma kuitenkin kyllästyi ja alkoi tavoitella kuolemattomuutta. Hän kehitti fiksaation Thoriin, jonka vasaran hän uskoi olevan avain kuolemattomuuteen. Thor kuitenkin voitti Kalman.


title: Harmaa Kalma

text: Harmaa Kalma jatkoi kuitenkin taisteluaan lukuisia supersankareita, kuten Rautamiestä, Haukkaa, Hämähäkkimiestä ja Nick Furya vastaan. Epäonnistuttuaan Kalma palasi vielä kerran taisteluunsa arkkivihollistaan Thoria vastaan, mutta joutui tälä kertaa ajelehtimaan avuttomana avaruuteen.


title: Harmaa Kalma

text: Täältä hän palasi takaisin Maahan taistellakseen Kostajia vastaan. Myöhmmin Harmaa Kalma liittyi Pahuuden Mestareihin ja Tohtori Doom työllisti hänet taistelemaan Hulkia vastaan. Hulk kuitenkin nöyryytti Kalmaa katkaisemalla tämän käden.


title: Harmaa Kalma

text: Harmaa Kalma hyökkäsi myöhemmin Möykyn kimppuun ja muutti hänet kosketuksellaan kiveksi. Ihmeneloset saivat Kalman vangittua, mutta Möykky huomasi yllätyksekseen kykenevänsä vaihtamaan olomuotoaan ihmisen ja Möykyn välillä.


title: Harmaa Kalma

text: Näiden tapahtumien jälkeen Thor vangitsi Harmaan Kalman, mutta oletettavasti hän on paennut vankilasta.


title: Harmaa Kalma

text: Harmaa Kalmalla on kyky muuttaa mikä tahansa esine tai olento, orgaaninen tai epäorgaaninen liikkumattomaksi, graniittimaiseksi kiveksi koskettamalla sitä oikealla kädellään. Käden muutos on pysyvä, eikä Kalma voi pyyhkiä sitä. Kosketus aikaan saa lähes välittömän kohteen muutoksen atomi atomilta kivimäiseksi aineeksi.


title: Harmaa Kalma

text: Harmaa Kalma kykenee muuttamaan pinta-alaltaan maksimissaan noin kylpyammeen kokoisen objektin kiveksi (ihminen on noin viidennes tästä alueesta). Kalma ei kuitenkaan voi kontrolloida muutosprosessia. Jokainen kerta hänen kätensä koskettaessa jotain, käynnistää se muutosprosessin joka muuttaa mahdollisen maksimimärän aluetta kiveksi.


title: Harmaa Kalma

text: Mikäli Kalma siis koskettaisi esimerkiksi lentokoneen ohjauspaneelin metalliosia, rajoittuisi muutosprosessi pelkästään paneelin metallisiin osiin. Samalla lailla jos Kalma koskettaa kahta toisiaan koskettavaa ihmistä, vain se ihminen, johon Kalma koski, muuttuisi kiveksi.


title: Harmaa Kalma

text: Muutosprosessi vaatiikiin molekyylitason jatkuvuutta levitäkseen. Jotkin tekstiilit eivät kuitenkaan muutu Kalman kosketuksesta vaan vaikutus voi mahdollisesti levitä sen läpi tekstiilin suojaamaan aineeseen, kuten ihoon.


title: Harmaa Kalma

text: Harmaan Kalman aikaan saama muutos kestää noin tunnin ajan, jonka jälkeen uhri palautuu normaaliolomuotoonsa. Kivetettyä aikaa ei voi lisätä koskettamalla uhria toistuvasti. Tietysti muutosprosessin täysin päätyttyä voi Harmaa Kalma kivettää uhrin uudelleen.


title: Harmaa Kalma

text: Kivetyksestä ei tiedetä jääneen jälkivaikutuksia uhreihin. Ollessaan kivimuodossa uhreja voidaan kuitenkin vaurioittaa samalla lailla mitä vaikkapa graniittipatsaita. Muutosprosessin mentyä ohitse vauriot jäävät myös normaalitilaan.


title: Harmaa Kalma

text: Harmaa Kalma voi koskettaa itseään oikealla kädellään ja muuttaa itsensä näni kiveksi. Toisin kuin uhrinsa, Kalma kykenee liikkumaan ja säilyttää tietoisuutensa. Samalla Harmaa Kalma saa itselleen kiven fysikaaliset ominaisuudet, kuten kestävyyden ja lujuuden. Hänen normaali-ihmisen refleksit ja nopeutensa säilyvät ennallaan. Myös Kalman fyysinen voima lisääntyy dramaattisesti. Kiviolomuodossaan hän voi nostaa jopa 11 tonnia. Tavallisessa olomuodossaan Kalmalla on normaalin ikäisensä miehen voimat.


title: Harmaa Kalma

text: Harmaa Kalma rajoittaa voimiensa käyttöä erikoisvalmisteisella hanskalla, jossa on kuitenkin kämmenen kohdalla pieni aukko, mistä kivettävä voima voi siirtyä uhriin.


title: Lohjan sähkörautatie

text: Lohjan sähkörautatie oli Lohjalla sijainnut sähköistetty raideleveydeltään 750 millimetrin kapearaiteinen rautatie, joka yhdisti vuosina 1906–1907 Lohjanjärven rantaan Pitkäniemeen rakennetun selluloosatehtaan ja Valtionrautateiden Lohjan rautatieaseman. Rautatien rakennutti selluloosatehtaan omistaja, kamariherra Hjalmar Linder.


title: Lohjan sähkörautatie

text: Radan pituus oli 4,4 kilometriä. Se oli lähinnä tarkoitettu selluloosatehtaan kuljetuksia varten mutta vuodesta 1912 alkaen se oli avattu myös yleiselle liikenteelle ja radalla kuljetettiin matkustajia, postia ja muuta rahtia.


title: Lohjan sähkörautatie

text: Vuonna 1930 kaikki liikenne siirtyi 1928 valmistuneelle leveäraiteiselle Lohjan satamaradalle ja sähkörautatie purettiin samana vuonna. Matkustajaliikenne kapearaiteisella radalla oli loppunut jo 1928.


title: Lohjan sähkörautatie

text: Radalla liikennöi yksi sähköveturi ja myöhemmin kaksikin höyryveturia, joista ensimmäinen vain vuoden 1916, jonka jälkeen se liian raskaana radalle myytiin Harvialan metsäradalle. Tämä veturi on säilynyt ja on Jokioisten Museorautatien hallussa.


title: Lohjan sähkörautatie

text: Sähköveturi työskenteli vielä neljännesvuosisadan ajan tehtaan sisäisessä ajossa, lähinnä rannan paperipuukentällä, kunnes se romutettiin ja kiskotus purettiin.


title: Lohjan sähkörautatie

text: Vuonna 1987 Lohjalla paljastettiin sähköradan muistomerkki, kun sen avaamisesta oli kulunut 80 vuotta.


title: Atsushi Tamura

text: Atsushi Tamura (, s. 4. joulukuuta 1973) on japanilainen koomikko ja Yōichi Hiruman ääninäyttelijä sarjassa Eyeshield 21. Hänellä on myös j-rock -yhtye Jealkb.


title: Atsushi Tamura

text: Hän työskentelee koomikkona ja juontajana partnerinsa Ryō Tamuran kanssa erinäisissä japanilaisissa tv-show'issa, tehden pilkkaa aivan kaikesta ja kaikista (vastaavan tyylinen amerikkalainen tv-ohjelma on Punk'd, jota juontaa Ashton Kutcher).


title: Mikko Laasio

text: Mikko Eelis Laasio (29. syyskuuta 1913 Pori – 24. kesäkuuta 1997) oli erityisesti asetelmamaalauksistaan, mutta myös maisemistaan ja henkilökuvistaan tunnettu taidemaalari.


title: Mikko Laasio

text: Mikko Laasion vanhemmat olivat diakoni Vihtori Laasio ja Anna Emilia Andersson ja puoliso vuodesta 1938 Merike Christina Sailo, kuvanveistäjä Alpo Sailon tytär. Laasio opiskeli Taideteollisessa keskuskoulussa 1930–1931 ja Suomen Taideyhdistyksen piirustuskoulussa 1932–1935. Ensi kerran hänen töitään oli näytteillä vuonna 1946, mutta ensimmäisen yksityisnäyttelynsä hän piti vasta 1964 Helsingissä. Artekin taiteilijana hän oli vuoteen 1977. Laasio oli yksi Lokakuun ryhmän ekspressionisteistä vuodesta 1947 alkaen. Maisemia hän maalasi muun muassa Pohjois-Karjalassa ja Kainuussa, asetelmamaalarina hän sai huomiota 1950-luvulla. Laasio sai Pro Finlandian 1963 ja professorin arvonimen vuonna 1982.


title: FutureSex/LoveSounds

text: FutureSex/LoveSounds on Justin Timberlaken toinen sooloalbumi, joka julkaistiin 12. syyskuuta 2006. Albumin singlekappaleista ”SexyBack” ja ”My Love” nousivat suuriksi hiteiksi ympäri maailman.


title: FutureSex/LoveSounds

text: Levyn tyyli vaihtelee hiphopista rauhallisiin pop-balladeihin orkesterisoittimien kera. Mukaan on keksitty Timberlaken edellisestä Justified-levystä suuresti poikkeavia rytmejä ja taustamelodioita, joista esimerkkinä voi mainita What Goes Around...-kappaleen intialaistyyliset kitara/mandoliininäppäilyt.


title: FutureSex/LoveSounds

text: Albumilla vierailee monia huippunimiä, esimerkiksi Timbaland, T.I. ja Three 6 Mafia.


title: Vierumäki-yhtiöt

text: Vierumäki-yhtiöt koostuvat 14 eri yhtiöstä. Päätasolla on kaksi isompaa organisaatiota. Suomen Urheiluopiston kannatusosakeyhtiö ja Vierumäki Country Club Oy. Yhtiöt työllistävät ympäri vuoden noin 300 henkilöä ja lisäksi kesäisin 30–60 henkilöä.


title: Vierumäki-yhtiöt

text: Yhtiöiden historia alkaa vuodesta 1927, jolloin perustettiin Suomen urheiluopisto. Opiston perustamisessa aloitteentekijänä oli Tahko Pihkala.


title: Vierumäki-yhtiöt

text: Päijät-Hämeen liitto myönsi Vierumäki-yhtiöille Päijät-Häme-mitalin vuonna 2007.


title: Gunnar Uotila

text: Gunnar Uotila (9. tammikuuta 1913 Hämeenlinna – 14. kesäkuuta 1997 Helsinki) oli suomalainen, erityisesti puuveistoksistaan tunnettu kuvanveistäjä. Puun käsittelyn hän oppi jo lapsena, sillä hänen isänsä oli puuseppä. Eri puulajit olivat Uotilan tärkein materiaali, vaikka hän käytti myös kiveä ja pronssia.


title: Gunnar Uotila

text: Uotila opiskeli Taideteollisessa keskuskoulussa 1934–1937. Ensi kerran hänen töitään oli näytteillä 1940 ja siitä lähtien lukuisissa näyttelyissä kotimaassa sekä Berliinissä, Kiirunassa ja Prahassa. Hänen ensimmäinen yksityisnäyttelynsä oli 1945 ja viimeinen 1995.


title: Gunnar Uotila

text: Gunnar Uotilan veistoksia on Ateneumissa ja muissakin Suomen taidemuseoissa. Julkisia veistoksia on monissa kirkoissa kuten Herttoniemen, Puistolan ja Vartiokylän kirkoissa Helsingissä sekä Maarianhaminan, Vaasan, Rajamäen, Pääskylahden ja Rovaniemen kirkoissa. Hän veisti myös naapurinsa Reino Helismaan hautamuistomerkin sekä muistopatsaan Helsingin Puistolan kaupunginosaan.


title: SexyBack

text: SexyBack on ensimmäisenä julkaistu single poplaulaja Justin Timberlaken toiselta sooloalbumilta "FutureSex/LoveSounds". Kappaleessa esiintyy Timberlaken lisäksi myös yksi tuottajista, Timbaland.


title: SexyBack

text: Kappale menestyi eri puolilla maailmaa ja pysyi esimerkiksi Billboardin singlelistan ykkösenä seitsemän viikkoa. Myös Britanniassa, Saksassa ja Australiassa "SexyBack" saavutti listojen ykkössijan.


title: Red Devil Sport Club

text: Red Devil Sport Club on Pietarissa perustettu ja toimiva urheiluklubi, jonka lajina on vapaaottelu. Red Devil Sport Club on ollut voimakkaasti tukena, kun Venäjälle perustettiin vapaaottelun lajiliittoa Mix-Fight Associationia vuonna 1996.


title: Red Devil Sport Club

text: Vapaaottelulla on pitkä historia Venäjällä ja se on alun perin lähtöisin ilmavoimien maahanlaskujoukkojen (VDV) aseettoman taistelun vuosittaisista mestaruuskilpailuista, jotka aloitettiin vuonna 1979. Venäjällä käytetyissä säännöissä ainoat suojukset ovat rystysiä suojaavat ohuet, hyvin kevyet sormettomat hanskat, hammassuoja ja alasuoja. Sallittuja tekniikoita ovat muun muassa lyönnit, potkut, polvipotkut, lukot, sidonnat ja kuristukset.


title: Red Devil Sport Club

text: Red Devil Sport Clubin tunnetuimpia ottelijoita ovat Fedor Emelianenko ja hänen rikollisuustaustasta vieläkin kärsivä veljensä Aleksander Emelianenko.


title: Dossenheim

text: Dossenheim [] on vajaan 12 000 asukkaan kunta Lounais-Saksassa, Baden-Württembergin osavaltion luoteisosassa.


title: Dossenheim

text: Dossenheim sijaitsee viisi kilometriä Heidelbergin keskustasta pohjoiseen Odenwald-vuoriston reunalla historiallisen Bergstraße-tien varrella. Kunta rajoittuu etelässä Heidelbergiin, lännessä Ladenburgiin sekä pohjoisessa Schriesheimiin. Dossenheim kuuluu Rhein-Neckar-Kreisin piirikuntaan.


title: Dossenheim

text: Valtaosa kunnan väestöstä elää Dossenheimin keskustassa, lisäksi kuntaan kuuluu Schwabenheimin kylä, jossa asuu noin 240 ihmistä. Dossenheimin matalin kohta on Neckarjoki kunnan alueen länsiosassa 96,4 metrin korkeudessa, korkein kohta on 550 metriä korkea Weißer Stein -vuori.


title: Dossenheim

text: Dossenheimin ensimaininta on vuodelta 766 peräisin olevassa Lorschin luostarin asiakirjassa, joskin oletetaan että kylä perustettiin jo 300- tai 400-luvulla frankkien aikoihin. 1130-luvulta alkaen kylän itäpuolella vuorenrinteeseen rakennettua Schauenburg-linnaa hallitsi Wolfsölden-Schauenburgin ritarisuku. Heidän kuoltua sukupuuttoon, linna läänityksineen myytiin vuonna 1303 läheisessä Heidelbergissä residenssiään pitäville pfalzkreiveille, myöhemmille Kurpfalzin vaaliruhtinaille, joskin jo 1319 linna siirtyi Mainzin arkkipiispan omistukseen. Schauenburgista tuli kilpailevien Kurpfalzin ja Mainzin arkkihiippakunnan välinen riitakapula, kunnes Kurpfalzin vaaliruhtinas Friedrich I. valtasi alueen vuonna 1460 ja tuhosi linnan.


title: Dossenheim

text: Landshutin perimyssodan yhteydessä Hessenin maakreivin sotaväki tuhosi Dossenheimin vuonna 1504, samoin tekivät Tillyn joukot Kolmikymmenvuotisen sodan aikaan 1622. Kolmikymmenvuotisen sodan sekasorrossa Dossenheim ehti palata väliaikaisesti Mainzin alaisuuteen, mutta sodan päätyttyä se palautettiin Kurpfalzille. 1600-luvun sodissa ranskalaiset valtasivat Dossenheimin kolme kertaa, 1674, 1689 ja 1693.


title: Dossenheim

text: 1803 Kurpfalzin vaaliruhtinaskunta lakkautettiin ja sen Reinin itäpuoliset osat, siis myös Dossenheim, siirtyivät Badenin suurherttuakuntaan, minkä ansiosta Dossenheim kuuluu nykyäänkin Baden-Württembergin osavaltioon. 1800-luvulla ja 1900-luvun alkupuolella Dossenheim pysyi joksenkin pienenä kylänä (4300 asukasta vuonna 1939), mutta läheisen Heidelbergin kaupungin ansiosta Dossenheimin asukasluku kasvoi nopeasti toisen maailmansodan jälkeen. Vuoden 1973 osavaltiohallituksen suunnitelmat liittää Dossenheimin Heidelbergiin kaatuivat Dossenheimilaisten vastustukseen. 1980-luvulla kunnan länsiosaan rakennettiin uudisasutusalue, ja vuonna 1988 Dossenheim ohitti 10 000 asukkaan rajapyykin.


title: Dossenheim

text: Valtatie 3, joka tässä kohtaa on osa Bergstraßen matkailureittiä, kulkee Dossenheimin läpi, moottoritie A5 kulkee keskustan länsipuolella. Raitiovaunulinja yhdistää Dossenheimin kymmenen minuutin välin Heidelbergiin, Mannheimiin ja Weinheimiin.


title: Dossenheim

text: Dossenheim on ensisijaisesti asumiskunta, suuri osa väestöstä käy töissä Heidelbergissä. Historiallisesti viininviljeily on ollut merkittävä elinkeino, minkä ansiosta kunnan vaakunassakin on kuvattuna viininrypäleitä. 1800-luvulta aina 1980-luvulle Dossenheimissa toimi kaksi porfyyrilouhosta, jotka nekin olivat suuria työllistäjiä kunnassa. Nykyään louhokset eivät enää ole toiminnassa, mutta niiden paljaiden kallioseinien kulissi antaa edelleenkin Dossenheimille leimansa.


title: Dossenheim

text: Dossenheimin kunnanvaltuustossa konservatiivinen CDU on vahvin puolue yhdeksällä paikalla. Vihreä puolue Bündnis 90/Die Grünen, paikallinen vapaa vaalilista FWV sekä sosiaalidemokraattinen SPD seuraavat kukin neljän paikan vahvuudella, liberaalisella FDP:llä on yksi paikka.


title: Dossenheim

text: Dossenheimin pormestari on Hans Lorenz, joka valittiin vuoden 2003 pormestarivaaleissa 97,85 % enemmistöllä.


title: Dossenheim

text: Kauneutensa ansiosta tunnetun Bergstraßen varrella sijaitseva Dossenheim tarjoaa luontokohteita sekä tasangon kulttuurimaisemassa että tiheämetsäisessä Odenwald-vuoristossa. Kunnan päänähtävyydet ovat entiset porfyyriluohokset jylhine kallioseinineen, keskiaikaisen Schauenburgin linnan raunio sekä 550 metriä korkea Weißer Stein, jonka huipulla sijaitsee TV-torni. Dossenheimin vanhassa raatihuoneessa toimii kotiseutumuseo.


title: Dossenheim

text: Dossenheimin evankelinen kirkko rakennettiin 1375 vanhan romaanisen edeltäjäkirkon paikalle ja sitä muunneltiin 1480-luvulla. Uskonpuhdistuksen jälkeen kirkkoa käyttivät ns. "simultaanikirkkona" sekä katolilaiset että luterilaiset, kunnes 1926 valmistui uusibarokkinen katolilainen kirkko ja vanha kirkko siirtyi pelkästään luterilaisten käyttöön. Joka vuonna syyskuun kolmantena sunnuntaina Dossenheimissa vietetään katujuhlana perinteistä kirkonvihkimisjuhlaa, joka tunnetaan paikallisella murteella nimellä "Kerwe".


title: Allectus

text: Allectus (k. 296) oli roomalainen usurpaattori, joka hallitsi Britanniassa ja Pohjois-Galliassa vuosina 293–296.


title: Allectus

text: Alkujaan Allectus oli usurpaattori Carausiuksen valtionvarainhoitaja. Länsi-Rooman "caesar" Constantius I Chlorus valtasi kuitenkin Carausiuksen hallitsemat alueet Galliassa ja alkoi piirittää usurpaattoria Bononiassa. Allectus murhasi Carausiuksen ja julistautui itse keisariksi. Allectuksen hallituskaudesta ei tiedetä paljoakaan. Hänen lyömiään rahoja on löytynyt Britanniasta ja Gallian pohjoisosista.


title: Allectus

text: Vuoden 296 syyskuussa Constantius hyökkäsi Allectusta vastaan Bononiasta käsin. Huono sää myöhästytti kuitenkin hänen laivastoaan. Toinen laivasto, jota johti pretoriaaniprefekti Asclepiodotus pääsi perille. Allectus kärsi tappion Constantiuksen joukkoja vastaan ja hän kuoli taistelussa.


title: Aarre Lauha

text: Leevi Aarre Samuel Lauha (1. huhtikuuta 1907 Savonlinna – 3. toukokuuta 1988 Helsinki) oli Helsingin hiippakunnan toinen piispa.


title: Aarre Lauha

text: Hän suoritti teologisen erotutkinnon 1929, ja hänet vihittiin papiksi Viipurissa samana vuonna. Hän väitteli teologian tohtoriksi 1940.


title: Aarre Lauha

text: Lauha oli Helsingin yliopiston Raamatun alkukielten apulainen 1939–1944 ja Vanhan testamentin eksegetiikan professori 1945–1964. Hän oli Kotimaa-lehden päätoimittajana 1958-1964. Helsingin piispaksi hänet nimitettiin 1964, ja hän jäi virastaan eläkkeelle 1972.


title: Tauno Yliruusi

text: Tauno Yliruusi (4. toukokuuta 1927 Tampere – 17. kesäkuuta 1994 Espoo) oli suomalainen kirjailija, joka yhdisti huumoria ja jännitystä. Hän kirjoitti noin viisikymmentä näytelmää sekä useita kuunnelmia, novelleja ja romaaneja vuosina 1959–1992. Yliruusi on yksi tunnetuimmista suomalaisista näytelmäkirjailijoista ulkomailla.


title: Tauno Yliruusi

text: Yliruusi valmistui ylioppilaaksi Helsingin suomalaisesta yksityislyseosta 1947 ja valmistui valtiotieteen maisteriksi Helsingin yliopistosta 1951. Yliruusi aloitti kirjoittamisen jo lukioaikanaan nimellä Tauno Kekäle.


title: Tauno Yliruusi

text: Hän työskenteli Suomen Tietotoimiston toimittajana sekä sen jälkeen Veronmaksajain Keskusliitossa järjestö- ja tiedotussihteerinä 1953–1958. Yliruusi toimi Suomen YK-liiton vt. pääsihteerinä 1961 ja Mekes Oy:n tiedotuspäällikkönä 1962–1963 sekä TV-ohjelma 2:n teatteripäällikkönä 1966–1967. Vuodesta 1968 hän toimi päätoimisena kirjailijana.


title: Tauno Yliruusi

text: 1960-luvulla Yliruusin teokset päätyivät lähes sattumalta Unkariin ja Tsekkoslovakiaan, minkä jälkeen ne levisivät maailmalle. Yliruusin teoksia on käännetty 15 kielelle ja esitetty ainakin 25 maassa, ml. Englanti, Romania, Ranska, Venäjä ja Japani.


title: Tauno Yliruusi

text: Yliruusi kirjoitti käsikirjoituksen yhdessä Matti Kassilan kanssa Kassilan ohjaamaan absurdiin komediaan "Lasisydän" (1959) sekä TV-sarjaan "30-luvun mies" (1969).


title: Tauno Yliruusi

text: Vuonna 1986 Yliruusi saavutti 3. sijan Pohjoismaisten TV-yhtiöiden näytelmäkirjoituskilpailussa teoksella "Terveisiä Enok-sedältä". Voitto meni Tanskaan ja kakkossija Norjaan. Yliruusin teos sekä norjalainen teos saivat samat pisteet, joten hopea ja pronssi ratkaistiin arvalla norjalaisen eduksi.


title: Tauno Yliruusi

text: Vuonna 1989 Tarton Vanemuine -teatteri esitti näytelmän Makuuhuoneet (Magamistoad). Se oli ensimmäinen poliittinen näytelmä Virossa, johon lupaa ei kysytty Moskovasta. Suomessa sitä ei voinut esittää Kekkosen kaudella. Teos julkaistiin 1990 omakustannekirjana.


title: Tauno Yliruusi

text: Yliruusi otti aikoinaan kantaa myös Tšekkoslovakian miehitykseen 1968 teoksellaan Umpikuja, joka julkaistiin vuonna 1969.


title: Tapani Raittila

text: Tapani Johannes Raittila (25. joulukuuta 1921 Kannus – 2. tammikuuta 2018 Helsinki) oli suomalainen modernistina tunnettu taidemaalari. Hänet palkittiin Pro Finlandia -mitalilla vuonna 1966, Kuvataiteen valtionpalkinnolla 1985 sekä Suomen Kulttuurirahaston palkinnolla vuonna 2000.


title: Tapani Raittila

text: Raittila tunnettiin muotokuvistaan ja niukasta värien käytöstä. Hänen työnsä ovat herkkäsävyisiä ja tekniikaltaan hienostuneita.


title: Tapani Raittila

text: Raittila aloitti opinnot Suomen taideyhdistyksen piirustuskoulussa vuonna 1938, mutta toinen maailmansota keskeytti ne. Palattuaan rintamalta sodan päätyttyä hän viimeisteli opintonsa vuonna 1947 ja muutti Joensuuhun piirustuksenopettajaksi. Raittilan maisemamaalauksista monet kuvaavatkin Joensuun aikaa. Hän muutti Helsinkiin vuonna 1953, jossa toimi pitkään muun muassa opettajana Suomen Taideakatemian koulussa.


title: Tapani Raittila

text: Raittilan vanhemmat olivat rakennusmestari Viljo Raittila (1890–1950) ja Kaisa o.s. Jokinen (1895–1955). Raittilan sisko Anna-Maija Raittila oli tunnettu runoilija. Kirjailija Hannu Raittila on Tapani Raittilan poika.


title: Ylä-Syvärin kenttärata

text: Ylä-Syvärin kenttärata oli suomalaisten jatkosodan aikana 1942–1944 Aunuksen Karjalaan rakentama 750 mm:n raideleveyksinen kapearaiteinen rautatie, joka oli tarkoitettu Syvärin yläjuoksun varrella olevien joukkojen huoltokuljetuksiin.


title: Ylä-Syvärin kenttärata

text: Radan pituus oli 71,6 kilometriä ja se alkoi Muurmannin radan varrella sijaitsevalta Pajusuon liikennepaikalta. Rata kulki itään Jyvenjoelle josta oli erillinen sivuraide Syvärin rantaan. Päärata jatkui Jyvenjoelta edelleen itään Vorubjevan kautta lähellä Äänisen rantaa ja Syväri-joen suuta olevaan Kallio-nimiseen paikkaan.


title: Ylä-Syvärin kenttärata

text: Radan rakentaminen oli hitaampaa ja vaikeampaa kuin oli laskettu: valmista rataa tuli vuorokaudessa vain noin 130 metriä; hinnaksi tuli noin miljoona silloista markkaa kilometriltä. Samoin kaluston suhteen oli ainaisia ongelmia.


title: Ylä-Syvärin kenttärata

text: Työtä hidastivat paitsi tulvien aiheuttamat ratapenkkarikot myös venäläisten partisaanien tuhotyöt.


title: Ylä-Syvärin kenttärata

text:
Kenttärata valmistui 11. helmikuuta 1944, mutta sillä ehdittiin liikennöidä vain muutamia kuukausia ennen kuin suomalaiset joutuivat kesäkuussa 1944 vetäytymään alueelta. Viimeinen juna
Ylä-Syvärin kenttäradalla kulki 20. kesäkuuta 1944.


title: Akademie für Alte Musik Berlin

text:
Akademie für Alte Musik Berlin (lyhyesti "Akamus") on saksalainen, erityisesti barokkimusiikkia esittävä kamariorkesteri. Muusikot soittavat nykyaikaisilla instrumenteilla. Yhtyeellä ei ole vakituista kapellimestaria, vaan johtajana toimii konserttimestari tai konserttojen solistit. Laajemmissa teoksissa johtajina ovat toimineet usein kapellimestarit René Jacobs ja Marcus Creed.
Akademie für Alte Musik Berlin perustettiin Itä-Berliinissä vuonna 1982, jolloin joukko nuoria muusikoita useista itäberliiniläisistä orkestereista päätti perustaa kokoonpanon tulkitakseen 1600- ja 1700-lukujen musiikkia. Orkesterilla on ollut oma konserttisarjansa Berliinin Schauspielhausissa vuodesta 1984, jonka jälkeen siitä on tullut tunnettu vierailija monilla ulkomaisilla musiikkijuhlilla. Se teki ensimmäisen levytyksensä vuonna 1987 Länsi-Saksassa levymerkillä Capriccio sekä Itä-Saksassa levymerkillä Eterna. Vuodesta 1994 lähtien orkesteri on tehnyt äänityksiä yksinomaan ranskalaiselle ”Harmonia Mundi” -levymerkille.


title: Akademie für Alte Musik Berlin

text: Orkesterin ohjelmistoon kuuluu ensisijaisesti Johann Sebastian Bachin ja hänen poikiensa musiikkia, eritoten heistä on mainittava Carl Philipp Emanuel Bach. Erityisesti orkesteri on tullut tunnetuksi Bachien lukuisien sinfonioiden ja klaveerikonserttojen tulkinnoista. Kuitenkin nykyisin heidän ohjelmistonsa käsittää myös klassisen ja romantiikan aikakauden musiikkia.


title: Samuel Lehtonen

text: Kustaa Aleksi Samuel Lehtonen (3. helmikuuta 1921 Helsinki – 20. elokuuta 2010) oli teologian lisensiaatti ja Helsingin hiippakunnan neljäs piispa. Lehtonen sai teologian kunniatohtorin arvon 1980.


title: Samuel Lehtonen

text: Lehtonen suoritti sacr. min. kandidaatin tutkinnon 1946, ja hänet vihittiin papiksi samana vuonna Turussa. Hän vietti vuoden stipendiaattina Cambridgessa. Siellä hän sai vaikutteita anglikaanisuudesta, mikä näkyi muun muassa perhekirkkojen tuomisena Suomeen. Lehtonen suoritti teologian lisensiaatin tutkinnon 1956. Hän toimi pitkään seurakuntapappina Helsingin hiippakunnassa, muun muassa Tapiolan seurakunnan kirkkoherrana 1962–1982. Hän osallistui oppineuvotteluihin Venäjän ortodoksisen kirkon kanssa 1970–1989. Lehtonen toimi Suomen Lähetysseuran puheenjohtajana ja Hiljaisuuden Ystävien ensimmäisenä puheenjohtajana.


title: Samuel Lehtonen

text: Lehtonen nimitettiin Helsingin hiippakunnan piispaksi 1982, ja hän jäi tästä virasta eläkkeelle 1991. Hänen kaudellaan Suomessa vihittiin ensimmäiset naiset papeiksi.


title: Samuel Lehtonen

text: Lehtonen oli toisen sukupolven piispa. Hänen isänsä Aleksi Lehtonen oli Tampereen piispa vuosina 1934–1945 ja sen jälkeen Turun arkkipiispa aina kuolemaansa 1951 asti. Hänen kaksi veljeään Risto Lehtonen ja Mikael Lehtonen ovat teologian tohtoreita.


title: Ghost Is Not Real

text: Ghost Is Not Real on suomalaisen Husky Rescue -yhtyeen toinen albumi, joka julkaistiin 29. tammikuuta 2007. Albumilta on julkaistu singleinä kappaleet "Diamonds In The Sky", "My Home Ghost" ja "Nightless Night".


title: Ghost Is Not Real

text: Albumi nousi Suomen virallisen listan sijalle 3.


title: Luettelo Suomen rataverkon moniraiteisista rataosista

text: Seuraavassa on lueteltu Suomen rataverkon kaksi- ja useampiraiteiset rataosuudet sekä niiden rakentamis- tai valmistumisajankohdat.


title: Ramon Llull

text: Ramon Llull (tunnettu myös nimillä Raymond Lully, Raimundus ja Raymundus Lullus, s. 1232-1236, k. 29. kesäkuuta 1315) oli keskiaikainen kirjailija ja filosofi. Hän on kirjoittanut tiettävästi maailman ensimmäisen katalaaninkielisen kaunokirjallisen teoksen. Hänen on katsottu vaikuttaneen muun muassa Gottfried Leibnizin laskentateorioihin.


title: Ramon Llull

text: Llull oli mystikko ja runoilija, jonka teokset vaikuttivat katalaanin kielen kehittymiseen.


title: Ramon Llull

text: Ramon Llull syntyi katalonialaiseen perheeseen Mallorcan saarella vuonna 1232 tai 1233. Aragonian ja Katalonian kuningas Jaakko I oli valloittanut Mallorcan muutamia vuosia aikaisemmin. Llull oli varakkaan perheen lahjakas poika, ja hänestä tuli prinssi Jaumen, tulevan kuningas Jaakko II:n kotiopettaja.


title: Ramon Llull

text: Llull vietti hovielämää 30-vuotiaaksi asti. Silloin hän koki uskonnollisen herätyksen ja kutsumuksen käännyttää muslimit kristinuskoon ja perustaa oppilaitoksia lähetyssaarnaajien kouluttamista varten. Hän arveli onnistuvansa käännytystyössään parhaiten, jos opiskelisi muslimien kieliä ja kykenisi kumoamaan arabifilofien, kuten Averroësin väitteet.


title: Ramon Llull

text: Llull teki pyhiinvaelluksen Santiago de Compostelaan Pyhän Jaakobin haudalle ja vetäytyi sen jälkeen lähes kymmenen vuoden ajaksi La Realin sistersiläisluostariin Mallorcalla. Siellä hän opiskeli latinaa ja arabiaa sekä perehtyi Raamattuun ja teologien kirjoituksiin sekä Aristoteleen teoksiin, Koraaniin ja islamin oppineiden kirjoihin.


title: Ramon Llull

text: Vuonna 1276 Llull perusti koulun tuleville lähetyssaarnaajille Miramarin luostarin yhteyteen Mallorcan luoteisrannikolle. Siellä fransiskaaniveljille opetettiin arabian kieltä ja "lullilaista" filosfiaa ja mystiikkaa.


title: Ramon Llull

text: Llull käytti kirjoituksissaan latinaa, katalaania ja arabiaa. Hänen ensimmäinen varsinainen teoksensa "Art Abreujada d 'Atrobar Veritat" (”Totuuden löytämisen taito”) oli alun perin kirjoitettu katalaaniksi ja sittemmin käännettiin latinaksi. Hän kirjoitti artikkeleita alkemian ja kasvitieteen aloilta. Lisäksi hän kirjoitti romaanin "Blanquerna", joka on ensimmäinen katalaaniksi julkaistu kaunokirjallinen teos ja mahdollisesti jopa ensimmäinen Euroopassa kirjoitettu romaani.


title: Ramon Llull

text: Llullin teoksia tunnetaan nimeltä 285 kappaletta, ja kolmenkymmenen käsikirjoitukset ovat säilyneet nykypäiviin asti.


title: Ramon Llull

text: Koko elämänsä ajan Llull matkusti paljon. Hän pyrki vakuuttamaan maailman valtaapitäjät, niin kuninkaat kuin paavitkin, siitä, että vääräuskoisten kanssa kannattaa väitellä eikä sotia, jotta heidät voisi käännyttää kristinuskoon.


title: Ramon Llull

text: Vuoden 1315 lopulla Llull saarnasi nykyisessä Algeriassa islaminuskoa vastaan ja joutui kivityksen kohteeksi. Hänet pelastettiin henkihieverissä laivaan, jossa hän pian kuoli kotimatkalla Mallorcalle.


title: Ramon Llull

text: Vuoden 1275 tienoilla Llull kehitti tavan yhdistellä erilaisia määritelmiä, jotka oli lajiteltu eräänlaisen järjestysnumeron perusteella. Tämä menetelmä julkaistiin ensimmäisen kerran täydellisenä Llullin teoksessa "Ars generalis ultima" tai "Ars magna" (1305). Menetelmän alkuperäisenä inspiraationa pidetään arabiastrologien käyttämää laitetta, jota kutsuttiin nimellä "zairja".


title: Ramon Llull

text: Tämän menetelmän alkuperäisenä tarkoituksena oli toimia väittelytyökaluna, jonka avulla muslimit voitaisiin loogisilla perusteluilla taivutella kääntymään kristinuskoon. Analyyttisiä menetelmiään käyttäen Llull kokosi eräänlaisen teologisen sisällysluettelon, jonka perusteella väittelijä löytäisi oikean vastauksen mihin tahansa kristinuskoa koskevaan argumenttiin tai kysymykseen.


title: Ramon Llull

text: Llull kehitti myös lukuisia ”koneita” tätä tarkoitusta varten. Yksi niistä oli paperikiekoista koottu laite, jossa kuhunkin paperikiekkoon oli kirjoitettu numeroita, kirjaimia tai symboleita, joista kukin vastasi jotain listassa olevaa sanaa tai määritelmää. Kääntelemällä paperikiekkoja oikeaan asentoon oli Llullin mukaan mahdollista kaikki mahdolliset totuudenmukaiset vastaukset kunkin kiekon otsikkoon liittyen.


title: Ramon Llull

text: Tämä menetelmä on yksi vanhimpia tunnettuja yrityksiä tuottaa tietoa loogisia menetelmiä käyttäen. Llullin tarkoituksena oli osoittaa, että kristinuskon perusteet ovat johdettavissa tietyistä perustavanlaatuisista ideoista. Esimerkiksi yksi hänen taulukoistaan listasi Jumalan määritelmät: Hyvyyden, Suuruuden, Ikuisuuden, Voimakkuuden, Viisauden, Tahdonvoiman, Oikeamielisyyden, Totuuden ja Loistavuuden. Llull uskoi, että kaikki yksijumaliset uskonnot hyväksyisivät nämä jumalan määritelmiksi.


title: Ramon Llull

text: Tätä ajatusta kehittivät eteenpäin Giordano Bruno 1500-luvulla ja Gottfried Leibniz 1600-luvulla. Leibniz antoi Llullin ajatukselle nimen "ars combinatoria", jolla nimellä se nykyisin yleensä tunnetaan. Joidenkin tietojenkäsittelytieteen tutkijoiden mukaan Llull on eräänlainen informaatiotieteiden "kanta-isä".


title: Carcano

text:
Carcano-kiväärit ovat italialaisia pulttilukkokivääreitä.
Italian armeija käytti erimallisia Salvatore Carcanon suunnittelemia kiväärejä vuodesta 1891 toisen maailmansodan loppuun saakka.


title: Carcano

text: Talvisodan jälkeen Suomeen saapui Italiasta kymmeniä tuhansia Carcano M91/38 -kiväärejä, joita suomalaiset joukot tiettävästi vihasivat; aseen epästandardi 7,35×51 mm patruuna vaikeutti patruunahuoltoa, ja aseen tähtäinten säätöjen puute (pysyvästi asetettu 300 metriin) saivat aikaan sen, että monet hylkäsivät carcanonsa ja ottivat tilalle sotasaalis-Mosinin, jossa voitaisiin sentään käyttää kotimaista 7,62×53R -patruunaa.


title: Carcano

text: Jatkosotaan mennessä Päämaja ymmärsi viestin ja "Ternit" jaettiin mm. merivoimille sekä kotirintaman ilmatorjunnalle sekä muille selustan joukoille. Myös tapojen vastaisesti, Helsingin ilmatorjunnan valonheittimiä käyttäneille lotille annettiin asekoulutus ja jaettiin "Terni" kiväärit vihollisten maahanlaskujen varalta suurpommitusten aikana.


title: Carcano

text: 1950-luvulla Suomesta myytiin noin 74 000 Carcanoa eri puolille maailmaa, ja moni päätyi keräilijöille Yhdysvaltoihin.


title: Carcano

text: Lee Harvey Oswald käytti kiikaritähtäimellä varustettua, 6,5×52mm Mannlicher-Carcano -patruunalle pesitettyä Carcano M91/38 -kivääriä murhatessaan presidentti Kennedyn marraskuussa 1963.


title: Ville Kähkönen

text: Ville Antero Kähkönen (s. 23. kesäkuuta 1984 Rovaniemi) on suomalainen uransa lopettanut yhdistetyn kilpailija. Hän edusti Ounasvaaran hiihtoseuraa.


title: Ville Kähkönen

text: Kähkönen kilpaili ennen A-maajoukkueeseen pääsyä B-maailmancupissa, jossa hän parhaimmillaan voitti yhden osakilpailun sprintissä Saksan Klingenthalissa vuonna 2006. Nuorten maailmanmestaruuskilpailuissa Ruotsin Sollefteassa vuonna 2003 hän oli sprintissä seitsemäs, joka hänen parhain saavutuksensa. Hänen paras saavutus maailmancupin yksilölajeissa on 12. sija vuoden 2007 Italian Lago di Teseron yhteislähtökilpailusta. Joukkuekilpailuissa hän on voittanut yhden osakilpailun.


title: Ville Kähkönen

text: Kähkönen valittiin myös yhdistetyn joukkueeseen Sapporon MM-kilpailuihin. Sapporossa hän osallistui normaalikilpailuun ja sijoittui sijalle 14. Kähkönen lopetti kilpailu uransa yhdistetyssä vuonna 2011.


title: Monimuotoisuuskeskus

text: Monimuotoisuuskeskus (myös biodiversity hotspot) on alue, jonka biodiversiteetti on erityisen suuri, eli alueella elää poikkeuksellisen monimuotoinen eliölajisto. Maapallon noin 30 monimuotoisuuskeskuksen yhteenlaskettu pinta-ala on vain muutamia prosentteja koko planeetan maa-alasta. Monimuotoisuuskeskuksia on erityisesti tropiikin ja subtropiikin alueilla. Monimuotoisuuskeskuksia on lisäksi merissä, mutta niitä ei vielä ole määritetty. Suuri osa monimuotoisuuskeskuksissa elävistä lajeista on endeemisiä eli kotoperäisiä, toisin sanoen niitä ei elä missään muualla.


title: Monimuotoisuuskeskus

text: Ihmistoiminnan vaikutuksesta monimuotoisuuskeskusten pinta-ala on pienentynyt huomattavasti.


title: Frauenkirche (Dresden)

text: Frauenkirche on luterilainen kirkkorakennus Dresdenin kaupungissa Saksassa. Se on vihitty Neitsyt Marialle. Kirkko rakennettiin alun perin vuosina 1726–1743, ja sen suunnittelusta vastasi arkkitehti George Bähr.


title: Frauenkirche (Dresden)

text:
Dresdenin pommituksissa toisessa maailmansodassa kirkko tuhoutui lähes täysin maan tasalle. Kirkko romahti vasta varsinaisten pommitusten jälkeen. Muutama seinämä jäi osittain pystyyn. Dresdenin jäätyä Saksan jaossa kommunistisen Saksan demokraattisen tasavallan puolelle maan ateistiset valtionjohtajat päättivät olla koskematta kirkon raunioihin. Rauniot jätettiin muistuttamaan sotien tuhoisuudesta.
Saksan yhdistyttyä jälleen vuonna 1990 dresdeniläiset aloittivat maailmanlaajuisen keräyksen saadakseen palautettua Frauenkirchen sen entiseen loistoon. Yksityisten ihmisten ja yritysten, Saksin osavaltion ja Saksan liittotasavallan sekä Dresdenin kaupungin avustusten turvin kirkon jälleenrakennustöiden suunnittelu saatiin aloitettua tammikuussa 1993. Peruskivi valettiin vuonna 1994, ja 30. lokakuuta 2005 Dresdenin siluettia jälleen koristamaan kohonnut Frauenkirche vihittiin käyttöön. Jälleenrakennustöiden hinnaksi tuli noin 180 miljoonaa euroa.


title: Hot spot (täsmennyssivu)

text: Hot spot voi tarkoittaa ainakin seuraavia asioita:


title: Luettelo Lynyrd Skynyrdin kappaleista

text: Luettelo yhdysvaltalaisen rock-yhtye Lynyrd Skynyrdin kappaleista, yhteensä 138.


title: Aleksei Beljakov

text: Aleksei Stepanovitš Beljakov (1917–1971) oli neuvostoliittolainen diplomaatti, joka toimi suurlähettiläänä Helsingissä vuosina 1970–71 ja Neuvostoliiton kommunistisen puolueen Euroopan osaston päällikkönä.


title: Aleksei Beljakov

text: Ennen nimitystään Neuvostoliiton Helsingin-suurlähettilääksi Beljakov oli toiminut Neuvostoliiton kommunistisen puolueen keskuskomitean kansainvälisen osaston apulaisjohtajana. Hänen työkenttänään olivat olleet lähinnä pohjoismaiden kommunistiset puolueet, ja tässä ominaisuudessa hän oli tiiviissä kosketuksessa Suomen kommunistisen puolueen kanssa ja keskeisessä osassa SKP:n sisäisten erimielisyyksien selvittelyssä.


title: Aleksei Beljakov

text: Kesällä 1970 Beljakov siirrettiin suurlähettilääksi Suomeen merkittävältä Mihail Suslovin ja Boris Ponomarevin avustajan paikalta. Nimitystä pidettiin osoituksena Moskovan lisääntyneestä kiinnostuksesta SKP:tä ja sen aseman vahvistamista kohtaan. Beljakov suuntautui voimakkaasti siipeen ja omaksui siihen nähden agitoivan, suurvallan arvovaltaa hyödyntävän "tutorin" roolin. Beljakovin kilpailijan lähetystöneuvos Viktor Vladimirovin mukaan Beljakov arvioi Suomen olevan siirtymässä vallankumoukselliseen tilanteeseen, ja tätä tilannetta hän pyrki ruokkimaan tukemalla mm. lakkotaisteluideaa ja kirjoittamalla Pravdaan Suomen ”luokkaristiriidoista”. Beljakovin linjaan kuului myös UKK-sopimuksen vastustaminen ja SKP:n kannustaminen sen hylkäämiseen.


title: Aleksei Beljakov

text: Urho Kekkonen kutsui Viktor Vladimirovin luokseen ja moitti tälle Beljakovia. Vladimirov kertoo lähettäneensä tämän jälkeen Moskovaan sähkeen, jossa hän kritisoi Beljakovin toimintaa. Sähkeeseen reagoitiin nopeasti lähettämällä ulkoministerin sijainen Vasili Kuznetsov salaiselle vierailulle Suomeen, jolloin hän vakuutti Kekkoselle, ettei Neuvostoliiton politiikka Suomen suhteen ole muuttunut ja että Suomi saa vapaasti hoitaa sisäiset asiansa. Vierailun jälkeen Beljakov muutti linjaansa ja pyrki luomaan kontakteja SKP:n ulkopuolelle mm. kokoomukseen, vuorineuvoksiin ja pankkimiehiin.


title: Aleksei Beljakov

text: Beljakovin lähtölaskenta Suomesta alkoi kun hän oli presidentin päivällisillä Tamminiemessä ollut kovassa humalassa ja käyttäytynyt huonosti. Vladimirov lähetti seuraavana aamuna Kremliin sähkeen, jossa esitettiin Beljakovin kotiin kutsumista. Helmikuussa 1971 Beljakov matkusti Moskovaan eikä enää palannut Suomeen.


title: Aleksei Beljakov

text: Marraskuussa 1972 Kokoomuksen oikean laidan kansanedustaja Eero Lattula piti Suomussalmella puheen, jossa hän sanoi Aleksei Beljakovin lähetetyn Suomeen johtamaan vallankaappausta ja väitti, että hänellä oli hallussaan kirjalliset ohjeet kaappauksen valmistelusta. Lattulan mukaan kaappauksen aluksi piti ärsyttää viranomaiset käyttämään tuliaseita, minkä jälkeen kommunistit vaatisivat uudeksi sisäministeriksi Taisto Sinisaloa. Ulkoministeri Ahti Karjalainen kutsui Lattulan puheen johdosta Kokoomuksen puheenjohtajan Harri Holkerin puheilleen ja esitti tälle asiasta ankarat nuhteet. Holkeri vastasi Karjalaiselle vaativansa Lattulalta asiasta selvityksen. Joulukuun alussa 1972 Kokoomuksen puoluehallitus ojensi Lattulaa tämän puheesta ja kehotti Kokoomuksen Oulun kansallisseuraa ryhtymään kurinpitotoimiin Lattulaa kohtaan "maan etujen ja puolueen periaatteiden vastaisesta toiminnasta".


title: Aleksei Beljakov

text: Ilpo Tuomarila on kirjoittanut Turun yliopiston poliittisen historian professorin Kimmo Rentolan Vallankumouksen aave -teoksen pohjalta näytelmän Beljakovin talvi. Se sai ensi-iltansa 1.11.2007 Helsingin kaupunginteatterissa.


title: Ray Evans

text: Raymond Bernard Evans (4. helmikuuta 1915 – 15. helmikuuta 2007) oli yhdysvaltalainen lauluntekijä.


title: Ray Evans

text: Evansilla oli 60 vuoden yhteistyö elokuvasäveltäjä Jay Livingstonin kanssa. Kaksikon tekemiä kappaleita ovat muun muassa "Mona Lisa" ja "Buttons and Bows", sen lisäksi kaksikko teki muun muassa tunnusmusiikin Bonanzaan. Ray Evansin kuuluisin laulu on kuitenkin "Que Sera, Sera" (laulettu suomeksi nimellä "Kenpä tietäis sen"), jonka Doris Day lauloi elokuvassa Mies, joka tiesi liikaa. Tunnettu joululaulu "Silver Bells" on myös Evansin ja Livingstonin käsialaa .


title: Ray Evans

text: Ray Evans ja Jay Livingston voittivat urallaan kolme kertaa Oscarin parhaasta laulusta, vuosina 1948, 1950 ja 1956.


title: Viktor Maltsev

text: Viktor Fjodorovitš Maltsev (22. kesäkuuta 1917 – 1. lokakuuta 2003) (Мальцев) oli neuvostoliittolainen diplomaatti, joka toimi suurlähettiläänä Tukholmassa vuosina 1967–1971, Helsingissä 1971–1973 ja New Delhissä 1974–1977.


title: Viktor Maltsev

text: Aleksei Beljakovin ongelmallisen suurlähettiläskauden jälkeen Helsinkiin haluttiin nimittää puoluemiehen sijasta perinteisempi diplomaatti. Tällöin päädyttiin Viktor Maltseviin, joka siirrettiin Tukholman suurlähettilään paikalta Suomeen toukokuussa 1971.


title: Viktor Maltsev

text: Maltsev vastusti jyrkästi Suomen EEC-sopimuksen solmimista, mutta hän toimi myös viestinviejänä neuvostojohdon suuntaan Kekkosen perustellessa sopimuksen tarpeellisuutta Suomen etujen kannalta.


title: Georgi Farafonov

text: Georgi Nikolajevitš Farafonov (s. 1919) oli neuvostoliittolainen diplomaatti, joka toimi lähetystöneuvoksena Tukholman suurlähetystössä vuosina 1961–1963 ja ministerineuvoksena Helsingin suurlähetystössä 1966–1972. Ulkoasiainministeriön (MID) virkamies 1963–1966 ja MID:n johtavissa tehtävissä vuodesta 1972.


title: Talas-Eera

text: Erik Karppinen eli Talas-Eera (10. tammikuuta 1859 Paltamo – 2. kesäkuuta 1903 Paltamo) oli suomalainen, paltamolainen voimamies, josta on kansanperinteessä säilynyt monia tarinoita.


title: Talas-Eera

text: Talaksen torpassa Paltamon Pehkolanlahdessa syntynyt aikaansa nähden isokokoinen (pituus 190 senttiä, paino 150 kiloa) Talas-Eera suoritti kolmivuotisen asepalvelun Oulussa, ja jo tällöin hänen suuret ruumiinvoimansa herättivät huomiota. Asepalvelun jälkeen hän asui enimmäkseen kotitorpassaan ja toimi muun muassa toripoliisina Kajaanissa sekä souti tervatynnyreitä Ouluun. Talas-Eera pystyikin helposti käsittelemään 150 kiloa painavia tervatynnyreitä. Samoin toripoliisina hänen suuret voimansa auttoivat järjestyksenpidossa.


title: Talas-Eera

text: Rehellisellä pelillä Eeraa voitti painissa tuskin kukaan. 1890-luvulla sirkuspainija Jacksonin ja Talas-Eeran ottelu päättyi tasapeliin, mutta Jackson huijasi; hän oli näet öljynnyt ihonsa niin, ettei Talas-Eera saanut hänestä kunnolla otetta.


title: Talas-Eera

text: Ansiotulojen ja kunnollisen ruoan puute aiheutti sen, että Talas-Eera kuoli vain 44-vuotiaana nälkään tai pilaantuneen viljan aiheuttamaan sairauteen.


title: Talas-Eera

text:
Talas-Eeran vanhemmat velipuolet Heikki (s. 1843) ja Samuel (s. 1846) olivat 1860-luvulla mukana Kiveksen rosvoissa, jotka ryöstivät tervansoutajia Oulujärvellä. Myös Patju-Heikki oli poikkeuksellisen vahva. Hänet voitti tappelussa perimätiedon mukaan vain hänen veljensä Eera. Välillä Eerankin nimeen liitettiin etuliite patju (Patju-Eera), mutta tämä liite kuuluu enemmän Heikin nimeen.
Paltamo-Seura pystytti 1972 Talas-Eeralle muistomerkin hänen haudalleen Paltaniemen vanhalla hautausmaalla. Myöhemmin myös Talaksen torpan sijaintipaikalla Pehkolanniemessä paljastettiin Talas-Eeran muistolaatta.


title: Talas-Eera

text: Talas-Eera oli päähenkilönä kirjailija Hannu Mäkelän vuonna 1981 kirjoittamassa radiokuunnelmassa "Voimamies". Kuunnelmassa Heikki Määttäsen esittämä idealistinen kansakoulunopettaja alkaa kerätä kainuulaisilta tietoja Talas-Eerasta laatiakseen hänen elämästään isänmaallisen sankarieepoksen. Voimamies paljastuu kuitenkin traagiseksi hahmoksi, jolla oli ongelmia alkoholin kanssa ja joka kuoli nälän riuduttamana.


title: Pellervon koulu

text: Pellervon koulu on alakoulu, joka sijaitsee Tampereen Kalevan kaupunginosassa, Sammon koulun tiloissa, kolme kilometriä keskustasta. Lähellä ovat uima- ja jäähalli, monet urheilukentät, lasten liikennepuisto ja Kaupin urheilukeskus. Samassa talossa toimii lastenneuvola.


title: Pellervon koulu

text: Pellervon koulu on ollut osa Sammon koulua 1. elokuuta 2007 lähtien. Kun asiasta ei ollut vielä tehty päätöstä, oli koulun vanhempainyhdistys koulurakennuksen säilyttämisen kannalla.


title: Pellervon koulu

text: Entinen Pellervon koulu siirtyi kesällä 2008 valmistuneeseen Sammon koulun lisäsiipeen. Rakennuksessa toimivat luokat 1–6. Ruokailut ja liikuntatunnit ovat samoissa tiloissa yläkoulun kanssa, mutta eri aikaan.


title: Pellervon koulu

text: Pellervon koulun entinen rakennus purettiin heinäkuussa 2017.


title: Raison d'Être

text: Raison d'Être on ruotsalainen dark ambient -yhtye, jonka soolojäsen on Peter Andersson. Raison d'Êtren tunnusomainen piirre on yhdistää teollisia ääniä orgaanisiin, kuten gregoriaaniseen kuorolauluun. Yhtyeellä on levytyssopimus Cold Meat Industry -levy-yhtiön kanssa kanssa. Raison d'Être esiintyi Suomessa vuonna 2006 Lumous Gothic Festival -tapahtumassa.


title: Ruotsin ydintutkimusohjelma

text: Ruotsin ydintutkimusohjelma, jota kutsuttiin nimellä Den svenska linjen, oli 1950-luvun Ruotsissa atomienergiaselonteko jolla luotiin suuntaviivoja ydinteknologian kehittämiseen pitkälle tulevaisuuteen. Pyrkimyksenä oli energiaomavaraisuuden saavuttaminen ydinvoimaloita rakentamalla. Suunnitelmiin kuului suuri määrä ydinreaktoreita ja mahdollinen ydinaseohjelma, jota varten Marvikeniin kaavailtiin rakennettavaksi niihin tarvittavaa plutoniumia tuottava R4-reaktori. Huddingeen lähelle Tukholmaa rakennettiin ohjelman puitteissa sähköä ja lämpöä tuottanut Ågestan ydinvoimala eli R3 joka oli käytössä vuosina 1964–1974. Aiemmin oli käynnistetty kokeilureaktoreita kuten R1 vuonna 1954.


title: Ruotsin ydintutkimusohjelma

text: Ruotsin asevoimissa nähtiin ydinase yhtenä mahdollisena keinona saavuttaa suhteellisen pienenä maana uskottava puolustuskyky. Pelote oli saavutettavissa hankkimalla taktisia ydinaseita. Kiinnostus ydinaseiden hankkimiseen Ruotsin puolustusvoimille heräsi pian Yhdysvaltojen käytettyä niitä toisen maailmansodan loppuvaiheessa. Samalla tutkittiin mahdollisuutta hyödyntää Ruotsin omia uraanivaroja, joita oli löydetty Billingestä Länsi-Götanmaalta. Ydinaseisiin tähtäävä ohjelma ja Marvikeniin kaavailtu ydinaseiden tuotantoon soveltuva R4-reaktori hylättiin myöhemmin Ruotsin allekirjoitettua Ydinsulkusopimuksen. Sopimus kielsi niitä maita hankkimasta ydinaseita, joilla niitä ei vielä ollut. Tämän jälkeen Ruotsiin rakennetuissa ydinvoimaloissa keskityttiin yksinomaan energiantuotantoon. Vuonna 1985 kuitenkin paljastui, että Ruotsin puolustusvoimien tutkimuslaitos oli valtiopäivien päättämästä kiellosta huolimatta jatkanut ydinasetutkimuksia salassa. Kokeita jatkettiin tietojen mukaan aina vuoteen 1972 asti. Tuolloin silloinen pääministeri Olof Palme lausui että tutkimusten tavoite oli ollut Ruotsin kansan suojeleminen ydinaseiden vaaroilta mutta myönsi niissä saadun myös tietoja ydinaseiden valmistamiseen.


title: Messier 58

text: Messier 58 (M58, NGC 4579) on Neitsyen tähdistössä sijaitseva sauvaspiraaligalaksi, jonka Charles Messier löysi ja luetteloi vuonna 1779. Se sijaitsee noin 70 miljoonan valovuoden päässä Maasta ja on noin 100 000 valovuoden levyinen. Galaksi on yksi kirkkaimmista Neitsyen joukon galakseista, ja sen ikä on noin 13.2 miljardia vuotta.


title: Messier 58

text: M58:n suhteellinen kirkkaus on +9.8, joten sen havaitsemiseen tarvitaan kaukoputki. Galaksi näkyy tänne suoraan päältä, mutta rakenteen erottaminen vaatii hyvin suuren kaukoputken.


title: MID

text: MID tarkoittaa seuraavia:


title: Cold Meat Industry

text: Cold Meat Industry on ruotsalainen riippumaton levy-yhtiö, joka perustettiin vuonna 1987. Yhtiö erikoistuu musiikkityyleihin, kuten dark ambient, death industrial, noise ja uusklassinen musiikki.


title: David Bedford

text: David Colin Bedford, OBE (s. 30. joulukuuta 1949 Lontoo) on entinen englantilainen kestävyysjuoksija. Hän piti hallussaan 10 000 metrin maailmanennätystä 1970-luvun alussa.


title: David Bedford

text: Bedford voitti nuorten kilpailun kansainvälisissä maastojuoksun mestaruuskilpailuissa 1969. Hän voitti Englannin maastojuoksumestaruuden 1970. Bedford voitti AAA:n ("Amateur Athletics Association") kisojen 10 000 metrin juoksukilpailun ja kansainväliset maastojuoksun mestaruuskilpailut Espanjassa 1970. Bedford sijoittui kuudenneksi 10 000 metrillä Euroopan mestaruuskisoissa 1971. Hän sijoittui 12:nneksi 5 000 metrillä ja kuudenneksi 10 000 metrillä Münchenin olympialaisissa 1972.


title: David Bedford

text: Bedford juoksi 10 000 metrin maailmanennätyksen 27.30,80 vuonna 1973 ja paransi Lasse Virenin maailmanennätystä kahdeksalla sekunnilla ja oli 10 000 metrin lisäksi Ison-Britannian ennätyksen haltija 3 000 metrin estejuoksussa (8.26,6) ja 5 000 metrillä (13.17,21). Bedford sijoittui neljänneksi 10 000 metrillä Kansainyhteisön kisoissa Jamaikalla 1974.


title: David Bedford

text: Bedford oli värikäs hahmo urheilussa, hän juoksi useimmiten punaisissa sukissa ja yleensä johti kilpailua tehden arvaamattomia vauhdinlisäyksiä, ”nykäyksiä”.


title: George Bähr

text: George Bähr (15. maaliskuuta 1666 Fürstenwalde - 16. maaliskuuta 1738 Dresden) oli saksalainen barokkiajan arkkitehti. Bähr suunnitteli muun muassa useita kirkkorakennuksia, ja parhaiten hänet tunnetaan Dresdenin Frauenkirchen alkuperäisenä suunnittelijana. Frauenkirchen suunnittelu annettiin hänen tehtäväkseen vuonna 1722. Bähr ei kuitenkaan koskaan ehtinyt nähdä kirkkonsa valmistumista, sillä hän menehtyi ennen sitä.


title: George Bähr

text: George Bähristä julkaistiin vuonna 2018 tieteellinen muinaisDNA-artikkeli . Julkaisun tulosten mukaan George Bährin äitilinjainen haploryhmä on mtDNA H35 ja isälinjainen haploryhmä on Y-DNA R1b1a2a1a2-P312. George Bährillä on geneettisen sukututkimuksen tulosten perusteella suomalaisia äitilinjaisia mtDNA- ja isälinjaisia Y-DNA-osumia .


title: Messiermaraton

text: Messiermaraton on tähtitieteen harrastajien järjestämä yhden yön kestävä kisa, jonka tarkoituksena on havaita mahdollisimman monta Messier-kohdetta. Yhteensä Messier-kohteita on 110. Suomessa täydellinen Messiermaraton ei ole mahdollinen, koska monet kohteet ovat liian etelässä. Messiermaratonia on paras yrittää maaliskuun loppupuolella, ja lisäksi voi myös yrittää hyödyntää Suomen pitkiä, pimeitä joulu-tammikuun öitä.


title: Messier 59

text: Messier 59 (M59, NGC 4621) on Neitsyen tähdistössä sijaitseva elliptinen galaksi, jonka Johann Gottfried Koehler löysi huhtikuussa 1779. Charles Messier lisäsi sen luetteloonsa pian tämän jälkeen. Se sijaitsee noin 60 miljoonan valovuoden päässä Maasta.


title: Messier 59

text: M58:n suhteellinen kirkkaus on +9.8, joten sen havaitsemiseen tarvitaan kaukoputki.


title: Tasokuvio

text: Tasokuvio on kaksiulotteinen, äärellinen, suljettu, viivan kaksiulotteiseen pintaan rajaama kappale. Tasokuvio myös pysyy tasokuviona, vaikka se ”kaartuilisi” useammassa ulottuvuudessa. Kaksiulotteisuus ratkaisee. Kuitenkaan esimerkiksi suoran halkaiseman tason kaksi eri puoliskoa eivät ole avaruuskappaleita, sillä ne eivät ole suljettuja. Sääntönä voi pitää myös sitä, että tasokuvion pinta-alan voi aina, ainakin teoriassa, laskea.


title: Tasokuvio

text: Tasokuvioita ovat ainakin ympyrät, kolmiot, neliöt, monikulmiot ja avaruuskappaleiden pinnat.


title: Kronstadtin pakolaiset

text: Kronstadtin pakolaisilla tarkoitetaan Kronstadtin kapinaan osallistuneita venäläisiä upseereita ja matruuseja, jotka pakenivat kapinan kukistamisen yhteydessä maaliskuussa 1921 Kronstadtin laivastotukikohdasta Pietarin edustalta Suomeen. Heitä oli noin 6 500 henkilöä. Matka taittui Suomenlahden jääpeitteen yli Terijoelle jalkaisin. Pakolaiset sijoitettiin aluksi eristys- tai keskitysleireihin Karjalankannakselle ja Viipurin sekä Mikkelin seuduille. Muutaman kuukauden päästä heidät asutettiin muun muassa maataloihin. Suurin osa pakolaisista palasi takaisin Neuvosto-Venäjälle parin vuoden sisällä, kun heille oli luvattu armahdus. Lupausta ei tosin pidetty. Noin 1 600 miestä jäi pysyvästi Suomeen ja useimmat heistä pyrkivät myöhemmin salaamaan taustansa peläten luovutusta Neuvostoliittoon. Suomen kansalaisuuden useimmat saivat vasta 1950-luvulla.


title: Kronstadtin pakolaiset

text: Suomeen paenneiden joukossa olivat myös kapinan johtaja Stepan Petritšenko ja kommunistien propagandassa johtajaksi väitetty kenraalimajuri Aleksandr Kozlowsky.


title: Rogério Ceni

text: Rogério Mücke Ceni (s. 22. tammikuuta 1973 Pato Branco, Brasilia) on brasilialainen jalkapallomaalivahti. Hän on maailmanmestari sekä FIFA:n ja IIHFS:n (International Federation of Football History & Statistics) virallisesti tunnustama kautta aikojen eniten maaleja tehnyt maalivahti.


title: Rogério Ceni

text: Rogério Ceni aloitti uransa vuonna 1987 Sinop Futebol Clubessa, josta siirtyi syyskuussa 1990 São Paulo Futebol Clubeen. Rogério Ceni on edustanut São Paulo FC:tä yhtäjaksoisesti siitä lähtien ja hänellä on yli 700 Brasilian pääsarjaottelua. Hän on voittanut São Paulo FC:ssä kolmesti Brasilian mestaruuden (2006, 2007, 2008), kaksi Copa Libertadoresia, seurajoukkueiden maailmanmestaruutta ja Intercontinental Cupin.


title: Rogério Ceni

text: Brasilian jalkapallomaajoukkueessa Rogério Ceni on pelannut vuodesta 1997 lähtien 16 maaottelussa. Hän oli vuoden 2002 MM-kisoissa kolmosmaalivahtina voittaen maailmanmestaruuden ja vuoden 2006 MM-kisoissa kakkosmaalivahtina; jälkimmäisessä turnauksessa hän pelasi kymmenen minuuttia alkusarjan ottelussa Japania vastaan.


title: Rogério Ceni

text: Rogério Ceni kuuluu harvinaiseen maaleja tekevien maalivahtien joukkoon. Hän on vapaapotkuspesialisti ja hän laukoo usein São Paulo FC:n rangaistuspotkut. 20. elokuuta vuonna 2006 ottelussa Cruzeiroa vastaan Rogério Ceni teki kaksi maalia, toisen vapaapotkusta ja toisen rangaistuspotkusta, ja siirtyi José Luis Chilavertin ohi eniten maaleja tehneiden maalivahtien listalla. Samassa ottelussa Rogério Ceni myös torjui yhden rangaistuspotkun. Hänelle oli tuolloin tilastoitu 64 maalia (21 rangaistuspotkuista ja 43 vapaapotkuista). Tähan mennessä hän on tehnyt 118 maalia (17.7.2014).


title: Visegrád

text: Visegrád [] on kaupunki Unkarin pohjoisosassa Pestin läänissä Tonavan mutkassa. Kaupungin asukasluku on 1 831 (vuonna 2009) ja sen pinta-ala on 33,27 neliökilometriä. Visegrádin nähtävyyksiin kuuluu keskiaikainen, hienosti entisöity rauniolinna. Linnan rakensi kuningas Kaarle Robert vuonna 1323. Visegrád sijaitsee Budapestin pohjoispuolella.


title: Tijuana Taxi

text:
Tijuana Taxi on vuonna 2004 perustettu seitsemänhenkinen yhtye, joka on erikoistunut esikuvansa Herb Alpert & The Tijuana Brassin esittämään ameriachi-musiikkiin.
Tijuana Taxin solisteina ovat esiintyneet muun muassa Eino Grön, Seppo Ruohonen, Gary Revel Jr., Marjo Leinonen, Sami Saari ja M. A. Numminen.


title: Kukkola-yhtiöt

text: Kukkola-Yhtiöt Oy on rovaniemeläinen yritys päätoimialanaan tieliikenteen tavarankuljetus. Sen aputoiminiminä on "Sorakukkola" ja "Kukkola-Trans". Kukkola-yhtiöihin on sulautettu vuonna 2006 kiinteistöjen rakennuttamista harjoittanut "Kukkola-Holding Oy". Samaan yritysryppääseen kuuluu päätoimialanaan kiinteistöjen hallintaa harjoittava "Kiinteistökukkola Oy". Kukkola-Yhtiöt on yli 30 vuotta vanha yritysryhmä.


title: Kukkola-yhtiöt

text: Vuonna 2007 yhtiö rakennutti yhdessä Skanska Pohjois-Suomen kanssa 21 000 m kauppakeskus Revontulta aivan Rovaniemen keskustaan nelostien viereen. Aikaisemmin yhtiöllä oli Saariselällä omistuksessaan kylpylä, joka nyttemmin muutaman omistajanvaihdoksen jälkeen kuuluu SOK:lle.


title: Harsuuntuminen

text: Harsuuntuminen tarkoittaa havupuiden neulaskatoa, joka aiheutuu esimerkiksi taudeista, happamoittavista päästöistä ja sääoloista.


title: Harsuuntuminen

text: Hapan laskeuma voi haitata havupuun neulasia ja näin vaarantaa puun myrkyllisille aineille. Myrkyllisiä aineita pääsee helposti neulasten sisuksiin, minkä seurauksena solujen viherhiukkasia voi tuhoutua. Näin fotosynteesi hankaloituu, neulasten ikä lyhentyy ja seurauksena on puun harsuuntuminen.


title: Harsuuntuminen

text: Harsuuntumista määriteltäessä tarkastellaan etenkin puiden latvuksia.


title: Otsonitaso

text: Otsonitaso eli otsonin pitoisuus ilmassa on ympäristöongelma, jonka huomiotta jättämisestä voi olla erilaisia haittoja. Otsonikato liittyy yläilmakehän kemiaan ja ultraviolettisäteilyn lisääntymiseen. Alailmakehän otsoni on yleensä liiallisina pitoisuuksina haitallista esimerkiksi kasvien solukoille, mutta myös ihmisille.


title: Otsonitaso

text: WHO on asettanut eri tilanteisiin rajoituksia sen varalle, milloin liiasta otsonipitoisuudesta voi olla haittaa terveydelle ja milloin siitä on tiedotettava. Euroopan unionin uusin direktiivi asiasta on vuodelta 2003. Yhdysvalloilla on omat raja-arvonsa. Suomessa otsonia mitataan jatkuvasti yhdeksällä paikkakunnalla.


title: Otsonitaso

text: Työpaikkojen ja rakennusten sisäilman otsonitasosta on myös turvamääräykset, koska otsoni aiheuttaa sekä ärsytysoireita, palautuvia astmatyyppisiä että pitemmän altistuksen kestäessä palautumattomia keuhkovaurioita. Lisäksi otsoni voi aiheuttaa räjähdysvaaraa.


title: Otsonitaso

text: Oma kysymyksensä on otsonointilaitteet, joita on myynnissä sisäilman laadun parantamiseksi. Myöskään niitä käytettäessä sallittua otsonitasoa ei saa ylittää.


title: Vladimir Sobolev

text: Vladimir Mihailovitš Sobolev (1. lokakuuta 1924 – 23. kesäkuuta 2010) oli neuvostoliittolainen diplomaatti, joka toimi lähetystöneuvoksena Algerissa vuosina 1965–1968 sekä suurlähettiläänä Brysselissä 1971–1975 ja Helsingissä 1979–1988. Toisessa maailmansodassa Sobolev taisteli Puna-armeijan sotilaana Keskustan ja 1. Valko-Venäjän rintamilla.


title: Vladimir Sobolev

text: Sobolev nimitettiin suurlähettilääksi Suomeen Neuvostoliiton ulkoasiainministeriön Skandinavian osaston päällikön paikalta. Nimitykseen suhtauduttiin Suomessa myönteisesti, sillä länsimaistyyppiseksi ammattidiplomaatiksi luonnehditun Sobolevin odotettiin tuovan helpotusta idänsuhteiden hoitoon kovaotteisen Vladimir Stepanovin jälkeen. Näin myös tapahtui, kun Sobolev pitäytyi enimmäkseen suurlähettilään ulkoisten tehtävien parissa, ja tärkeiden asioiden hoidosta vastasi yhä useammin ministerineuvos Viktor Vladimirov.


title: Tähtikokoontuminen

text: Tähtikokoontuminen on sitä, että tähtitieteen harrastajat kokoontuvat mahdollisesti valtakunnallisesti. Suomessa tähtitieteellisiä esitelmätilaisuuksia on pidetty siitä lähtien, kun Ursa vuonna 1921 perustettiin. Esitelmien järjestämistä harrastavat kaikki tähtiyhdistykset.


title: Tähtikokoontuminen

text: Vuodesta 1971 on pidetty vuosittain tähtipäivät. Ensimmäiset pidettiin Turussa, sitten Helsingissä ja Tampereella. Tähtipäivistä on muodostunut merkittävä yleisötapahtuma paikkakunnalla, jonne myös tähtiharrastajat kokoontuvat ympäri maata. Tähtipäivillä järjestetään esitelmiä, näyttely ja retkiä ympäristön kohteisiin. Tähtipäivien illanvietossa jaetaan Stella Arcti -palkinto.


title: Tähtikokoontuminen

text: Vuodesta 1987 on pidetty Ursan jaostojen Cygnus-kesäpäivät. Niille kokoontuu toistasataa aktiiviharrastajaa ympäri maata.


title: Tähtikokoontuminen

text: Vuodesta 1984 on pidetty Laitepäiviä, aluksi mikropäivän ja tietokonepäivän nimellä.


title: Tähtikokoontuminen

text:
Useat Ursan jaostot järjestävät omia valtakunnallisia tapaamisia, tunnetuimpia ovat Syvä taivas -jaoston DS-päivät. Vuodesta 2006 lähtien
Tähtikallion havainto- ja koulutuskeskuksessa on pidetty enenevässä määrin varsinkin jaostojen valtakunnallisia kokoontumisia.


title: Messier 60

text: Messier 60 (M60, NGC 4649) on Neitsyen tähdistössä sijaitseva elliptinen galaksi, jonka Johann Gottfried Koehler löysi huhtikuussa 1779 tutkiessaan komeettaa Neitsyessä. Charles Messier lisäsi sen luetteloonsa pian tämän jälkeen. Galaksi sijaitsee noin 60 miljoonan valovuoden päässä Maasta ja on noin 120 000 valovuoden levyinen. Sen ikä on noin 13.2 miljardia vuotta.


title: Messier 60

text: M60:n suhteellinen kirkkaus on +8.8, joten sen havaitsemiseen tarvitaan kaukoputki. Suurella kaukoputkella kohteen vierestä erottuu +11.9 magnitudin galaksi NGC 4647.


title: Tilavuuspaino

text: Tilavuuspaino on suure, joka ilmoittaa tutkittavan aineen painon suhteen sen tilavuuteen. Tilavuuspainon SI-järjestelmän mukainen yksikkö on N/m.


title: Tilavuuspaino

text: Tilavuuspainoa käytetään lähinnä konetekniikassa, virtausmekaniikassa ja geotekniikassa. Sitä voi kuitenkin soveltaa mihin tahansa. Esimerkiksi veden tilavuuspaino Maan pinnalla 5°C:ssa on 9807 N/m.


title: Tilavuuspaino

text:
Tilavuuspaino ilmaistaan yhtälöllä
missä


title: Tilavuuspaino

text:
Määritelmän mukaan tilavuuspaino voidaan laskea myös kappaleen tiheyden avulla
missä formula_6 on kappaleen tiheys.


title: Tilavuuspaino

text: Taulukossa on esitetty eri fluidien tilavuuspainoja lämpötilassa formula_7.


title: Bush (yhtye)

text: Bush on brittiläinen rockyhtye, joka soittaa post-grungeksi kategorioitua musiikkia. Yhtye perustettiin Lontoossa vuonna 1992 ja se hajosi 2002, mutta perustettiin uudelleen 2010. Suosituimmillaan yhtye oli kahden ensimmäisen albumin "Sixteen Stone" (1994) ja "Razorblade Suitcase" (1996) aikoina. Suurin maine yhtyeellä oli Yhdysvalloissa, jossa debyyttialbumi on myynyt jopa kuusinkertaista platinaa.


title: Bush (yhtye)

text: Yhtyeen tunnettuja kappaleita ovat muun muassa "Everything Zen", "Glycerine", "Swallowed" ja "The Chemicals Between Us".


title: Bush (yhtye)

text: Yhtyeen perusti vuonna 1992 Lontoossa laulaja-kitaristi Gavin Rossdale. Yhtyeen nimi tuli jäsenten asuinpaikasta, Lontoon Sheperd's Bush -nimisestä kaupunginosassa. Yhtye nauhoitti vuoden 1994 alussa debyyttialbuminsa Lontoon Westsiden studiossa. Vaikka yhtyeen debyyttialbumi oli nauhoitettu jo vuoden alussa, se saatiin julkaistua vasta vuoden lopulla joulukuussa nimellä "Sixteen Stone" yhdysvaltalaisen Interscope records -yhtiön kautta. Vuoden 1995 alussa julkaistiin albumin ensimmäinen single "Everything In Zen", joka ei aluksi herättänyt suurta kiinnostusta. Seuraavat singlet "Comedown" ja "Little Things" nousivat hiteiksi kevään aikana ja samaten aikaisempi single "Everything In Zen". Neljäs single "Glycerine" oli kenties albumin suosituin kappale ja singlenä julkaistuna se nousikin kenties yhtyeen suurimmaksi hitiksi. Seuraavan vuoden keväällä "Sixteen Stone" oli jo myynyt kultaa MTV-musiikkivideokanavan avun vauhdittamana. Samana vuonna levyltä irrotettiin kolme singleä, jotka kaikki kävivät Modern Rock -listalla kymmenen parhaan joukossa, tunnetuin näistä on "Glycerine". Osa yleisöstä ja kriitikoista arveli yhtyeen olevan tekaistu, koska se ilmestyi suuren yleisön tietoisuuteen niin nopeasti. Viimeinen single "Machinehead" julkaistiin vuoden 1996 helmikuussa sen nousten myös jonkinlaiseksi hitiksi.


title: Bush (yhtye)

text: Vuonna 1996 Bush julkaisi "Razorblade Suitcasen". Se myi tuplaplatinaa Yhdysvalloissa; tällä kertaa ei noussut montakaan hittiä verrattuna aikaisempaan, sillä toiselta albumilta hiteiksi nousivat ainoastaan kappaleet "Greedy Fly" ja "Swallowed". Tämän jälkeen yhtye julkaisi vielä remix-kokoelman "Deconstructed" vuonna 1997.


title: Bush (yhtye)

text: Vuonna 1999 yhtye julkaisi kolmannen studioalbuminsa "Science of Things", jolla yhtye erkani grungevaikutteisesta musiikista hieman ja meni erikoisempaan tyyliin jossa oli myös elektronista musiikkia. Albumin hiteiksi nousivat "Warm Machine", "The Chemicals Between Us" ja "Letting the Cables Sleep". Vuonna 2001 Bush julkaisi viimeisen studioalbuminsa "Golden State", jolta julkaistiin ainoastaan yksi single "The People That We Love". Albumi oli aikaisempiin nähden suuri pettymys sekä faneille että yhtyeelle. Albumin jälkeen yhtye soitti loppuunmyydyn kiertueen halki Pohjois-Amerikan.


title: Bush (yhtye)

text: Yhtyeen hajoamisen jälkeen julkaistiin albumi "The Best of: 1994-1999", jolla ei ole yhtään kappaletta viimeiseltä albumilta sillä viimeinen studioalbumi julkaistiin toisella levymerkillä ja täten oikeuksia ei saatu Gavin Rossdalen pyrkimyksistä huolimatta.


title: Bush (yhtye)

text: Yhtye koki ettei "Golden State" -albumin aikainen levy-yhtiö Atlantic tukenut heitä tarpeeksi ja päätti siitä ja miehistönvaihdoksesta johtuen lopettaa aktiivisen uransa. Laulaja Gavin Rossdale on sanonut viimeaikaisissa haastatteluissa, että Bush saattaa vielä joskus palata yhteen.


title: Manuel Sanchís Hontiyuelo

text: Manuel "Manolo" Sanchís Hontiyuelo (s. 23. toukokuuta 1965 Madrid, Madridin maakunta, Espanja) on espanjalainen entinen jalkapalloilija.


title: Manuel Sanchís Hontiyuelo

text: Sanchís kuului Emilio Butragueñon, Míchelin, Miguel Pardezan ja Rafael Martín Vázquezin ohella Real Madridin juniorijoukkueissa kasvaneeseen kuuluisaan "Quinta del Buitreen" (). Hän oli viisikon ainoa puolustaja sekä ainoa, joka pelasi koko uransa Real Madridissa ja voitti Euroopan cupin. Sanchís ja Martín Vázquez olivat viisikosta ensimmäiset, jotka vakiinnuttivat paikkansa tuolloin Alfredo Di Stéfanon valmentamassa Real Madridin edustusjoukkueessa. Päivä oli 4. joulukuuta 1983 ja Real Madrid voitti vieraskentällä Real Murcian Sanchísin tekemällä maalilla 0–1. Sanchísin ura kesti vuoteen 2001, johon mennessä hän oli voittanut kahdeksan Espanjan liigamestaruuden lisäksi muun muassa Mestarien liigan ja UEFA Cupin kahdesti.


title: Manuel Sanchís Hontiyuelo

text: Espanjan maajoukkueessa Sanchís debytoi 12. marraskuuta 1986 MM-karsintaottelussa Romaniaa vastaan. Sanchís edusti maataan vuoden 1988 EM-kilpailuissa ja vuoden 1990 MM-kilpailuissa. Kaikkiaan hän pelasi 48 maaottelua, joissa teki yhden maalin. Ennen nousuaan A-maajoukkueeseen Sanchís voitti alle 21-vuotiaiden Euroopan-mestaruuden vuonna 1986.


title: Manuel Sanchís Hontiyuelo

text: Sanchísin isä Manuel Sanchís Martínez pelasi myös Real Madridissa vuosina 1964–1971. Nuoremmasta Sanchísista käytettiin usein lempinimeä Manolo (Manuelin deminutiivimuoto) erottamaan hänet isästään.


title: Kalliokoski (Valtimo)

text: Kalliokoski on koskinähtävyys kuutostien varrella Valtimon Puukarissa, noin 12 kilometriä kirkonkylältä pohjoiseen. Se on Kokkojoen koski ja laskee kahtena haarana kalliokynnyksen yli, jonka juurella se muodostaa laajan suvannon. Suvanto on myös paikkakuntalaisten uintipaikka. Aikoinaan on harkittu kosken valjastamista vesivoiman tuotantoon, mutta kosken pienuuden johdosta suunnitelmasta on luovuttu.


title: Kalliokoski (Valtimo)

text: Kalliokoski on sijainnut tärkeällä vesireitillä pohjoiseen, Pohjantiellä eli karjalaisten eräelämän runkotiellä. Reitti yhdisti Laatokan ja Pohjanlahden, jota pitkin laatokankarjalaiset nousivat matkoillaan Valtimon vesireittiä pitkin Maanselän kannaksen yli Oulujoen reitille Ja Pohjanlahdelle. Reitti on todennäköisesti ollut käytössä jo rautakaudelta tai kauempaakin.


title: Kalliokoski (Valtimo)

text: Joku venäläinen tai karjalainen on luetellut tuon veneellä kuljetun reitin paikannimet vuonna 1557 Viipurissa Kustaa Vaasan kirjurille muistiin merkittäväksi. Kustaa Vilkuna on paikantanut karjalankieliset reitin paikannimet nykykielisinä, ja Kalliokoski on tunnetu nimellä Padenkieli. Alempana oleva kylän nimi Puukari taas juontuu tapauksesta, kun Padankielestä eli "kalliokoskesta" irtosi maapala, jossa oli myös puita. Tämä maapala pysähtyi alajuoksun Puankielen niityille tammeten Kokkojokea. Siitä nimi Puukari.


title: Kalliokoski (Valtimo)

text: Kalliokosken rantapenkasta on vuonna 1883 löydetty harvinaisen pitkä, 122 senttimetriä mittainen miekka, joka on ajoitettu rautakauden aikaan 1200-luvulle. Miekan ohessa oli myös ruumis. Arvellaan, että miekka on muisto matkalla kuolleesta karjalaisesta soturista tai jopa päälliköstä. Miekka on nykyään Kuopion museossa.


title: Luettelo Portugalin kunnista

text: Luettelo Portugalin kunnista. Portugali on jaettu 18 alueeseen () sekä kahteen autonomiseen alueeseen, Azoreihin ja Madeiraan. Alueet ja autonomiset alueet on jaettu 308 kuntaan (). Yleensä kunnan nimi on johdettu kunnan suurimman kaupungin nimestä, vähintäänkin historiallisesti tärkeimmästä kaupungista tai kylästä. Joka tapauksessa kunta on – yleensä – paljon suurempi kuin kaupunki tai kylä, jonka mukaan se on nimetty.


title: Luettelo Portugalin kunnista

text: 1. Värit valtapuolue-kohdissa ilmaisevat seuraavia puolueita tai koalitioita (suluissa kunkin puolueen saavuttama määrä):


title: Pohjantie

text: Pohjantie oli Laatokan ja Pohjanlahden välinen kauppareitti, jota pitkin venäläiset ja karjalaiset kulkivat Käkisalmesta Oriveden ja Pielisen kautta Maanselän läpi Oulujärvelle ja sieltä edelleen Ouluun. Reitti on tunnettu 1500-luvulta saakka ja todennäköisesti ollut käytössä jo aikaisemminkin.


title: Pohjantie

text: Reitin kulku on kirjattu ylös Nousia Venäläisen kertomana Kustaa Vaasan kirjuri Jaakko Teitille vuonna 1557. Teitin luettelon mukaan Käkisalmesta matkattiin Laatokkaa pitkin myöhempään Hiitolaan, josta kuljettiin maitse nykyisen Parikkalan Pyhäjärvelle. Pyhäjärvellä otettiin käyttöön kavaasit (venäläis-karjalaiset veneet), jotka piti vetää maitse Puhoksenkosken ja pienen kannaksen yli Orivedelle. Sieltä matka jatkui vesitse Pielisjokea myöten Pieliselle. Nousia Venäläisen mukaan Pielisen molempia rantoja asuttivat tuohon aikaan venäläiset.


title: Pohjantie

text: Pielisen pohjoisrannalta matka jatkui maitse harjanteiden yli Nuasjärvelle nykyisen Kajaanin kaakkoispuolelle. Nousia Venäläisen kertoman mukaan Nuasjärvellä oltiin taas Ruotsin kuninkaan mailla. Oulujärveltä oli selkeä reitti Oulujokea myöten Pohjanlahdelle.


title: Pohjantie

text: Historioitsija Jalmari Jaakkolan mukaan koko reitti voitiin kulkea veneillä. Myöhemmin tuo väite on useaan otteeseen todettu vääräksi, mutta ajatus elää sitkeästi. Kustaa Vilkuna on paikantanut karjalankieliset reitin paikannimet nykykielisinä.


title: Oskarshamnin kunta

text: Oskarshamnin kunta () on Kalmarin läänissä sijaitseva Ruotsin kunta. Maakuntajaossa se kuuluu Smålandiin. Kunnan keskustaajama on Oskarshamn.


title: Oskarshamnin kunta

text: Kunnan maapinta-ala on 1 046,66 neliökilometriä (1.1.2016) ja asukasluku 26 450 henkeä (31.12.2015).


title: Oskarshamnin kunta

text: Oskarshamnin ydinvoimala sijaitsee Simpevarpissa 25 kilometrin etäisyydellä kuntakeskuksesta. Itämeressä Smålandin rannikon ja Öölannin välissä sijaitseva Blå Jungfrunin saari kuuluu Oskarshamnin kuntaan ja muodostaa kansallispuiston.


title: Oskarshamnin kunta

text: Vuonna 2007 kunnassa oli 35,75 km² peltoa, joten saman ajankohdan maapinta-alaan vertaamalla saadaan peltojen osuudeksi 3,4 prosenttia kunnan maapinta-alasta.


title: Oskarshamnin kunta

text:
Uusien kunnallislakien astuessa voimaan nykyisen kunnan alueella sijaitsi Oskarshamnin kaupunki, kaksi epäitsenäistä kauppalaa ja kolme maalaiskuntaa. Figeholmin epäitsenäinen kauppala (ruots. "municipalköping") Misterhultin maalaiskunnassa erotettiin vuonna 1878 omaksi kauppalakseen. Vuoden 1952 kuntauudistuksessa muodostettiin seuraavat "suurkunnat":
Myöskään Oskarshamnin kaupunkiin tämä uudistus ei vaikuttanut. Döderhultissa sijainnut Påskallavikin epäitsenäinen kauppala lakkautettiin vuonna 1956. Oskarhamnin kaupunki yhdistettiin Döderhultin, Kristdalan ja Misterhultin kanssa vuonna 1967. Vuonna 1971 kaupunki muutettiin Oskarshamnin kunnaksi Ruotsin siirtyessä yhtenäiseen kuntamuotoon.


title: Oskarshamnin kunta

text: Nykyinen vaakuna on entisen Oskarshamnin kaupungin vaakuna. Myös Döderhultin ja Misterhultin maalaiskunnalla oli oma vaakuna.


title: Oskarshamnin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 259 Suomessa syntynyttä, mikä vastasi 1,0 prosenttia kunnan väestöstä.


title: Oskarshamnin kunta

text: Vielä vanhempien vuoden 1984 lopun tietojen mukaan 4,6 prosenttia kunnan asukkaista oli ulkomailla syntyneitä. Tuolloin kunnassa asui 398 Suomessa syntynyttä, mikä vastasi 1,4 prosenttia kunnan väestöstä.


title: Oskarshamnin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 194 466 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 73 000 kruunua.


title: Oskarshamnin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Oskarshamnin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Oskarshamnin kunta

text: Telakka Oskarshamns varv (nyk. Oskarshamnsvarvet Sweden), jonka juuret juontuvat vuoteen 1863, työllisti parhaimmillaan vuonna 1962 noin 1 400 työntekijää. Vielä 1970-luvulla se oli kunnan suurin työllistäjä.


title: Oskarshamnin kunta

text: Nykyisin siellä tehdään lähinnä korjaus ja kunnostustöitä, ja työntekijöitä on kuutisenkymmentä. Sen osti vuonna 2012 hollantilainen Damen Shipyards.


title: Oskarshamnin kunta

text: Kunnassa on 10 taajamaa, joiden osuus kunnan väestöstä vuoden 2010 lopussa oli 84,4 prosenttia. Taajamien ulkopuolella asui tuolloin 4 079 asukasta. Seuraavassa on lueteltu kunnan alueella sijaitsevat taajamat väkilukuineen:


title: Oskarshamnin kunta

text: Kunnan keskustaajama on lihavoitu. Asteriskilla (*) merkityt taajamat kuuluvat tähän kuntaan vain osittain, ja edellä on merkitty kunkin taajaman tähän kuntaan kuuluvan osan väestö. Koko Emsforsin taajamassa on 332 asukasta, ja se kuuluu myös osittain myös Mönsteråsin kuntaan.


title: Oskarshamnin kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Oskarshamnin kunta

text: Döderhult on sittemmin kasvanut yhteen Oskarshamnin taajaman kanssa.


title: Oskarshamnin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Oskarshamnin kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Oskarshamnin kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Oskarshamnin kunnanvaltuustossa vuodesta 1973 lähtien.


title: Oskarshamnin kunta

text: Oskarshamn on vanha telakkakaupunki, ja vuonna 1954 sinne perustettiin Oskarshamnin merenkulkumuseo.


title: Oskarshamnin kunta

text: Vuodesta 2016 alkaen kunta on jaettu seuraaviin piireihin:


title: Oskarshamnin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Oskarshamnin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Erkki Hautamäki

text: Erkki Hautamäki (s. 1930) on suomalainen opetusneuvos ja historioitsija. Hän oli 1960-luvulla erikoistehtävässä pääesikunnassa ja Vuokatin urheiluopiston rehtorina 1970–1990. Teoksessaan "Suomi myrskyn silmässä" hän on käyttänyt hyväkseen Mannerheimin salaiseksi leimattua S32-kansiota tulkitessaan Suomen historiaa.


title: Erkki Hautamäki

text: Hautamäki osallistui Helsingin olympialaisiin 1952 kymmenottelussa, mutta keskeytti ennen viimeistä lajia.


title: Jukka Ammondt

text: Jukka Kalevi Ammondt (vuoteen 1974 "Riiluoto", s. 29. heinäkuuta 1944 Tampere), taiteilijanimeltään Doctor Ammondt, on suomalainen kirjallisuudentutkija, laulaja ja kirjailija.


title: Jukka Ammondt

text: Ammondt on levyttänyt taiteilijanimellä Doctor Ammondt tangoja sekä suomeksi että latinaksi ja Elvis Presleyn lauluja latinaksi. Hän on julkaissut myös sumerinkielisen levyn, joka sisältää muun muassa Unto Monosen tangon ”Satumaa”. Ammondt aloitti levyttämisen vuonna 1992 ja maailmanlaajuisen esiintymisen vuonna 1995. Paavi Johannes Paavali II myönsi hänelle kunniamitallin vuonna 1994 Toivo Kärjen tangoja sisältävän "Tango Triste Finnucum" -levyn johdosta. Kunniamitalin sai myös suomalaiset sanoitukset kääntänyt professori Teivas Oksala.


title: Jukka Ammondt

text: Ammondt on tehnyt varsinaisen uransa kirjallisuustieteilijänä. Hän toimi kirjallisuuden lehtorina Jyväskylän yliopistossa, josta virasta jäi eläkkeelle 2009. Tasavallan presidentti myönsi hänelle 2008 professorin arvonimen. Tieteellisen tuotantonsa lisäksi hän on julkaissut mm. lukuisia kaunokirjallisia teoksia.


title: Jukka Ammondt

text: Ammondt on ollut Jyväskylän kaupunginvaltuustossa Vihreiden edustajana vuosina 2006–2016.


title: Jukka Ammondt

text: " Julkaisuja kirjallisuudesta ja kulttuurista:"


title: Jukka Ammondt

text: "Kaunokirjallisia teoksia:"


title: Jukka Ammondt

text: "Näytelmä": Taisteleva Hella. Kantaesitys Kouvolan teatterissa 28.3.1985.


title: Campeonato Brasileiro

text: Campeonato Brasileiro (lempinimeltään Brasileirão, ) on Brasilian jalkapallon sarjajärjestelmä. Sen järjestävänä organisaationa toimii Brasilian jalkapalloliitto (Confederação Brasileira de Futebol).


title: Campeonato Brasileiro

text: Koko maan kattava Campeonato Brasileiro on eurooppalaistyylinen sarjajärjestelmä, joka perustettiin Brasiliaan vuonna 1971. Pitkään oli mahdotonta järjestää maan laajuista sarjaa Brasilian valtavien etäisyyksien ja matkustuskustannuksien vuoksi. Niinpä Brasilian jalkapallon tärkeimmiksi kilpailuiksi olivat muodostuneet osavaltiomestaruussarjat. Campeonato Brasileirosta huolimatta osavaltiosarjat toimivat edelleen sen rinnalla ja ovat hyvin arvostettuja ja niihin panostetaan yhtä paljon kuin Brasilian mestaruusarjaan.


title: Campeonato Brasileiro

text: Monista muista Etelä-Amerikan maista kuten Argentiinasta poiketen Brasiliassa on eurooppalaiseen tyyliin yksi sarjakausi vuoden aikana. Tämän vuoksi Brasiliassa on myös toimiva kansallinen cup-kilpailu, Copa do Brasil. Monissa Etelä-Amerikan maissa on ns. "Apertura" eli avauskausi (elo-joulukuu) ja "Clausura" eli lopetuskausi (helmi-kesäkuu), joten samalle kalenterivuodelle tulee kaksi mestaria. Näillä mailla ei ole kansallista cup-kilpailua ollenkaan.


title: Campeonato Brasileiro

text: Campeonato Brasileiro muodostuu nykyisin neljästä divisioonasta: Série A, Série B, Série C ja Série D. Aiemmin divisioonia oli kolme, mutta kaudeksi 2009 Série C päätettiin jakaa kahtia. Vuosina 1980–1985 Série A oli nimeltään Taça de Ouro (), Série B oli Taça de Prata () ja Série C oli Taça de Bronze ().


title: Campeonato Brasileiro

text: Nousu- ja putoamisjärjestelmä divisioonien välillä otettiin käyttöön vuonna 1988. Aiemmin pääsarjaan saattoi päästä osavaltiosarjoissa menestymällä tai kutsusta. Nykyinen eurooppalaistyylinen kaksinkertainen sarja otettiin käyttöön vasta vuonna 2003. Aiemmin sarjassa oli runkosarja ja pudotuspelit pohjoisamerikkalaiseen tyyliin.


title: Formula 1 -kausi 1986

text: Formula 1 -kausi 1986 oli 37. kausi. Kausi avattiin 23. maaliskuuta Brasilian Grand Prixillä ja loppui 26. lokakuuta Australian osakilpailuun. Kuljettajien maailmanmestaruuden voitti Alain Prost ja valmistajien mestaruuden Williams.


title: Ekke Hämäläinen

text: Martti Einar Eugen "Ekke" Hämäläinen (14. helmikuuta 1922 Mikkeli – 21. tammikuuta 1981 Florida, Yhdysvallat) oli suomalainen näyttelijä.


title: Ekke Hämäläinen

text: Hämäläisen näyttelijänura alkoi 1940 Mikkelissä. Hämäläinen opiskeli Suomen Teatterikoulussa vuodet 1943-1946, ja tämän jälkeen hänellä oli vuoden pituisia kiinnityksiä Porin Teatteriin ja Helsingin Kaupunginteatteriin. Vuonna 1948 Hämäläinen siirtyi Suomen Kansallisteatteriin, jossa hän loi merkittävän uran sairauseläkkeelle jäämiseensä vuoteen 1974 saakka. Hämäläinen tunnettiin temperamentikkaana, mutta toisaalta hyvin lahjakkaana ja muuntautumiskykyisenä näyttelijänä, joka omaksui hyvin stanislavskilaisen näyttelemismetodin.


title: Ekke Hämäläinen

text: Hämäläinen nähtiin myös lähes 40 elokuvassa vuosina 1945-1976. Ensimmäinen rooli oli Pollen osa elokuvassa "Suomisen Olli yllättää" (1945) ja ura päättyi suomalais-neuvostoliittolaiseen elokuvaan "Luottamus" (1976). Hän esiintyi useissa suurissa elokuvarooleissa 1940- ja 1950-luvuilla, kuten elokuvissa "Toukokuun taika" (1948), "Sinut minä tahdon" (1949), "Jossain on railo" (1949), "Silmät hämärässä" (1952), "Kuningas kulkureitten" (1953) ja "Säkkijärven polkka"(1955). Hämäläisellä oli urallaan moninaisia filmitehtäviä koreista sankariosista rikollisrooleihin (esim. salakavala "tohtori" Muura elokuvassa "Kuollut mies kummittelee" (1952).


title: Ekke Hämäläinen

text: Muita filmiosia hänellä oli muun muassa Edvin Laineen elokuvissa "Tuntematon sotilas" (1955) sekä "Täällä Pohjantähden alla" (1968), jossa Hämäläinen esitti tuomari Carl Wallenia. Hänellä oli urallaan paljon myös värikkäitä sivuosia, ja Hämäläinen nähtiin myös esim. muutamassa Maunu Kurkvaaran elokuvassa 1965-1971. Hänen sisarenpoikansa oli näyttelijä Ville-Veikko Salminen, siskonsa näyttelijä Aune Häme ja lankonsa ohjaaja-näyttelijä Ville Salminen, jonka ohjaamissa elokuvissa Hämäläinen nähtiin monesti.


title: Ekke Hämäläinen

text: Hämäläinen oli 22 vuotta naimisissa näyttelijä-laulaja Hilkka Kinnusen kanssa. Hän menehtyi vaikean sairauden murtamana 58 vuoden ikäisenä Floridassa vuonna 1981. Hämäläinen oli saanut Pro Finlandia -mitalin vuonna 1969 tunnustuksena työstään.


title: Avainlaji

text: Avainlajiksi kutsutaan lajia, jonka olemassaolo on sen koko ekosysteemin ja sen eliöiden kannalta tärkeä. Jos avainlaji häviäisi, romahtaisi koko ekosysteemi.


title: Avainlaji

text: Jokaisella ekosysteemillä on oma avainlajinsa. Esimerkiksi Itämeren vesiekosysteemin avainlajeja ovat muun muassa sinisimpukka ja rakkolevä. Suomen metsissä esiintyvä metsähaapa on oman ekosysteeminsä avainlaji, sillä se tarjoaa ravintoa muun muassa joillekin linnuille, sienille ja jäkälille. Myös tavallista kekomuurahaista voidaan pitää metsäekosysteemin avainlajina.


title: Avainlaji

text: Merisiilit ovat koralliriuttojen avainlajeja. Levät ottavat vallan ja koko biotooppi muuttuu, jos merisiilit vähenevät.


title: Taas tapaamme Suomisen perheen

text: Taas tapaamme Suomisen perheen on Toivo Särkän ohjaama suomalainen elokuva vuodelta 1959. Se on kuudes ja viimeinen elokuva sarjassa Suomisen perhe.


title: Taas tapaamme Suomisen perheen

text: Elokuvan tapahtumat sijoittuvat Suomisen perheen kesäasunnon eli Kesärannan maisemiin. Kesän vietossa siellä ovat Suomisen Aino, Olli, Pipsa ja kaksoset Matti ja Marja sekä Karin-mummo ja Volmar-vaari. Tarinasta puuttuvat perheen esikoinen Elina ja itse perheen isä Väinö Suominen. Kotiapulainen Hilda on sen sijaan vahvasti läsnä ja vielä sukunimen kera. Juoni rakentuu köyhän pienviljelijän mailla sijaitsevan uraaniesiintymän ympärille. Hyveellisen Ollin vastavoimana on paheellinen Aarne Lokka. Luokkarajoista ei neljätoista vuotta edellisen Suomisen perhe -elokuvan jälkeen valmistuneessa teoksessa olla yhtä tarkkoja kuin sarjan vanhemmissa osissa. Isäntäväki ja palvelusväki mahtuvat mainiosti saman kahvipöydän ääreen. Kahvittelua elokuvassa riittää ja välillä siemaistaan mehuakin.


title: Taas tapaamme Suomisen perheen

text: Särkkä tarttui elokuvan tekoon, kun pitkäaikainen kuunnelmasarja päättyi, ja ohjasi tällä kertaa sen itse. Elokuvan ensi-ilta oli 25. joulukuuta 1959 Helsingissä Rexissä ja Tuulensuussa. Televisiossa elokuva esitettiin ensimmäisen kerran 26. joulukuuta 1963. "Taas tapaamme Suomisen perheen" on mustavalkoinen ja se on julkaistu DVD:nä.


title: Taas tapaamme Suomisen perheen

text: Muista "Suomisen perhe" -elokuvista poiketen Serp (Seere Salminen) käsikirjoitti "Taas tapaamme Suomisen perheen" -elokuvan yksin; elokuvien toinen käsikirjoittaja Elsa Soini oli kuollut vuonna 1952. Perheen isää Väinö Suomista aikaisemmissa elokuvissa esittänyt Yrjö Tuominen oli kuollut vuonna 1946. "Taas tapaamme Suomisen perheen" oli Pipsa-tytärtä esittäneen, jo aikuiseksi varttuneen Maire Suvannon ensimmäinen elokuva yli kymmeneen vuoteen ja samalla se jäi hänen viimeiseksi esiintymisekseen valkokankaalla.


title: Taas tapaamme Suomisen perheen

text: 1950-luku lähenee loppuaan. Suomisen Olli on lukenut tuomariksi ja toimii nimismiehen sijaisena samassa kunnassa, jossa perheen kesäasunto sijaitsee. Tullessaan töistä kotiin avoautollaan konstaapeli Jaatinen seuranaan Olli löytää tienpientareelta kirjan nimeltään "Uraaninetsijän opas ja geigermittarin käyttö". Kirjan omistaa muuan Aarne Lokka, jonka perhe on ostanut Saarenpään kartanon Suomisten naapurista kesäasunnokseen. Aarne on kiinnostunut Pullinsaaren kallioista, jotka omistaa köyhä pienviljelijäpariskunta. Puoli pitäjää ihmettelee Aarnen intoa päästä käsiksi hedelmättömiin rantakallioihin. Aarnella on hehkeä vaaleahiuksinen ja hoikka sisko Anita, jonka halusta Lokat vierailevat Suomisilla. Kesärannan kahvipöydässäkin Pullinsaari nousee puheenaiheeksi.


title: Taas tapaamme Suomisen perheen

text: Tanssiaisissa Olli tekee lähempää tuttavuutta Anitan kanssa. Aarne tanssittaa Pipsaa, mutta Saarenpään perijän ja Suomisen tyttären välille ei syty kipinää. Tanssipaikalla ovat myös Hilda ja Suomisten kesävieras Iida, joka on Hildan ystävätär. Iidalla on kaikenlaisia "kremppoja", joita hän ehtimiseen selostaa tutuille ja tuntemattomillekin. Konstaapeli Jaatisen ja Hildan välille syntyy pientä romanttista väreilyä. Tanssiaisiltaa seuraa kohtalokas yö. Pullinsaaren lato syttyy tuleen ja köyhän isännän rehut palavat sen mukana. Palopaikalla Aarne toistaa tarjouksensa ostaa kalliot. Suomisen Matti löytää mielenkiintoisia kengänjälkiä palaneen ladon läheisyydestä ja Pullinsaaren kallioilta nokkela poika löytää "jotakin öljyä". Tulipalo alkaa osoittautua tuhopoltoksi. Pian Matti ja Marja sattuvat huomaamaan, että Aarne upottaa jotakin järveen. Kengäthän sinne menevät, vaikka Suomisen kaksoset luulevat Aarnen upottavan rakkauskirjeitä.


title: Taas tapaamme Suomisen perheen

text: Ollin naisystävä Laura Sorri saapuu vierailulle Kesärantaan. Hän on varsin näreissään, kun sulhaskandidaatti tulee noutamaan hänet linja-autoseisakkeelta pahasti myöhässä. Lokat sattuvat olemaan parahiksi vierailulla Kesärannassa, eikä Olli tahtoisi Lauran tapaavan heitä. Ei varsinkaan Anitaa. Rapukesteillä Saarenpäässä Laura tuntee olonsa yksinäiseksi, kun Anita pitää Ollia varattuna omiin tarkoituksiinsa. Anita esittelee Ollille neitsytkammionsa ja Aarnen huoneen, josta löytyy geigermittari. Olli alkaa ynnätä asioita: geigermittari, kengänjäljet, öljy. Kaikki viittaa siihen, että uraania himoitseva Aarne on polttanut Pullin isännän ladon. Yhdessä Lauran ja veljensä kanssa Olli käy noutamassa Aarnen veteen upotetut kengät. Lokan perheen koiran ansiosta hän kykenee todistamaan Aarnen syylliseksi. Anita ja isä-Lokka yrittävät lahjoa Ollia pelastamaan Aarnen vankilalta, mutta Olli ei taivu. Volmar-vaari on ylpeä lahjomattomasta tyttärenpojastaan, ja ennen loppua juodaan Hildan keittämät saunakahvit ja tunnelmoidaan puutarhassa.


title: Taas tapaamme Suomisen perheen

text: Kriitikot ottivat Suomisen perheen uuden tulemisen melko suopeasti vastaan. Valma Kivitie kirjoitti Elokuva-Aitassa: "Sivistyneen virkamiesperheen kotoinen elämä on Serpin kuvaamana totta ja kaunista." Serpin käsikirjoitus sai kiitosta muiltakin kriitikoilta. Osa kriitikoista arvioi tarinan liian tutunomaiseksi. Helmikuun 2012 televisioesityksen yhteydessä julkaistussa arviossa eräs kriitikko piti elokuvan asetelmia velttoina.


title: Taas tapaamme Suomisen perheen

text: Suomisen isoäidin etunimi on Karin, kun se 1940-luvun niin sanotun klassisen kauden Suomisen perhe -elokuvissa on Sofia. Volmar-vaaria eli Ainon isää tulkitsee Arvo Lehesmaa, roolin alkuperäinen esittäjä Hugo Hytönen kuoli vuonna 1944. Kolmessa ensimmäisessä Suomisen perhe -elokuvassa Elinan sulhasta Lasse Lehtovaaraa näytellyt Unto Salminen nähdään insinööri Kivenä, Lokkain perhetuttuna. Avoauto, jolla Suomisen Olli huristelee pitkin pitäjää, kuuluu autourheilija Asser Walleniukselle. "Taas tapaamme Suomisen perheen" yleisömenestys oli verrattain hyvä.


title: Kalliojärvi (kylä)

text: Kalliojärvi on kylä ja järvi Valtimolla, Pohjois-Karjalassa. Kylän asutus ja viljelykset sijaitsevat kolmen järven: Kalliojärven, Sorsajärven ja Pohjajärven ympärillä.


title: Kalliojärvi (kylä)

text: Kylällä sijaitseva Kalliojärvi on muodostunut järvenlaskun seurauksena. Se on lähes umpeenkasvava, rehevä lintujen suosima lintujärvi.


title: Kalliojärvi (kylä)

text: Kalliojärvi on aikoinaan kuulunut Karhunpään kylään. Sotien jälkeen Kalliojärvelle rakennettiin useita siirtoväen ja rintamamiesten asutustiloja. Väkiluvun kasvaessa kylästä muodostui Kalliojärven kylä. Siitä tuli elinvoimainen, maatalousvaltainen kylä. Parhaimmillaan kylällä oli kaksi kauppaa ja koulussa oli yli sata oppilasta. Nykyään kylä on osittain autioitunut ja väkimäärä vähentynyt.


title: Kalliojärvi (kylä)

text: Kalliojärvi ja Sorsajärvi: kaksi lintujärveä. Kalliojärvi on matala, ruohikkoinen, rehevä järvi, jossa on avovettä vain siellä täällä. Se on muodostunut lintujärveksi järvenlaskun seurauksena. Järvi kuuluu valtakunnalliseen lintuvesien suojeluohjelmaan. Kalliojärven pesimälinnustoon ovat kuuluneet mm. mustakurkku-uikku, laulujoutsen ja pikkulokki. Kalliojärvellä on kaksi lintutornia, luontopolku ja kota.


title: Maire Suvanto

text: Maire Annikki Suvanto (oik. Suvanto-Aarnio; 1. elokuuta 1930 Helsinki – 22. syyskuuta 2015 Helsinki) oli suomalainen näyttelijä ja logonomi. Hänet muistetaan parhaiten lapsiroolistaan "Suomisen perhe" -elokuvien ja -kuunnelmien Pipsana.


title: Maire Suvanto

text: Elokuvauransa jälkeen Suvanto muutti Helsingistä Mikkeliin, jossa hän opetti lausuntaa, puhetaitoa ja näyttämötaitoa Mikkelin kansankorkeakoulussa. Sen jälkeen hän palasi Helsinkiin ja työskenteli yli 20 vuoden ajan myyntitaidon opettajana Stockmannilla.


title: Glam punk

text: Glam punk (myös glitter punk) on tyylilaji, jota käytetään kuvailemaan glam rockia, protopunkia tai punkia yhdistelleitä yhtyeitä. Glam rockin ja punkin lisäksi myös perinteisellä rockilla on suuri vaikutus näihin yhtyeisiin.


title: Glam punk

text: Tyylilajin merkittävimmät kehittelijät ovat aikajärjestyksessä olleet New York Dolls, Hanoi Rocks, Manic Street Preachers ja D Generation. New York Dollsia voidaan tavallaan pitää glam rockin ja erityisesti glam punkin "kantaäitinä". Hanoi Rocksin erittäin tärkeä esikuva oli juuri New York Dolls ja se jatkoi tyylisuunnan kehittymistä enemmän kohti 1980-luvun hard rockia. "Manic Street Preachers" on toiminut 1980-luvun puolivälistä lähtien ja "D Generation" oli 1990-lukulainen versio glam punkista. Kaiken kaikkiaan glam punkin keskeisimmät luojat ja vaikuttajat ovat olleet yhdysvaltalainen New York Dolls ja suomalainen Hanoi Rocks.


title: Glam punk

text: Tyylilajin pohja on protopunk-liikkeessä ja vuoden 1977 punk rockissa. Myös garage rockilla on ollut vaikutusta tyylilajin syntyyn. Kaikki alkoi New York Dollsin aloittamasta feminiinisestä pukeutumista ja raa'asta punk-tyylisestä soitosta.


title: Glam punk

text: Ensimmäinen ja tärkein esimerkki glam punkista on tietenkin itse New York Dolls, jota pidetään myös yhtenä koko punk rockin luojana. Kun punk löi täydellisesti läpi Lontoossa 1970-luvulla, New York Dolls erosi näistä punk-yhtyeistä "glamourillaan". New York Dollsin tyyliä haluttiin kuvailla erilaiseksi ja tämä synnytti käsitteen "glam punk".